Ernesto del Río: 'Zinema-aretoa topaleku bihurtu nahi dogu' - bizkaie.biz\nDabi Piedra\t2017-11-06 08:20 Barriketan\nZinebi jaialdiaren zuzendaria.\nZemendiaren 10etik 17ra egingo da Bilboko Film Labur eta Dokumentalen Nazinoarteko Jaialdiaren, Zinebiren, 59. edizinoa. Gaur egun erreferente da bere alorrean eta, besteak beste, Ernesto del Ríok egindako lanari esker heldu da Zinebi maila horretara, izan be, gazte-gaztetatik izan dau loturea jaialdiagaz eta 18 urte daroaz berau gidatzen. Aurtengoa, baina, zuzendari legez egingo dauen azken edizinoa da, datorren urtean Vanesa Fernandez Guerrari pasauko deutso lekukoa. Zinebiren erronkez, zinemagintzearen garapenaz eta hastear dagoan edizinoaz egin dogu berba beragaz.\n1.- Sei hamarkada betetear da Zinebi. Zelan dator 59. edizinoa?\nUrtero plazaratzen diran pelikulen araberakoak izaten dira jaialdiak, dagoanetik aukeratu behar dogu. Gure erespideetatik begiratuta aurtengo produkzinoaren erakusgarri diran filmak ekarri doguz, batzuk beste jaialdi garrantzitsu batzuetan ikusi ahal izan dira, esaterako Toronton, Venezian, Locarnon... Gaur egungo zinemagintzea nondik nora doan ikusten da Zinebin. Alde horretatik, era honetako zinemagintzan interesa daukan ikuslearentzat aukera ona da, ohiko zirkuituetan ikusi ezin diran lanak diralako, baina horreek ikusteko eskubidea dogu.\n2.- Euskal zinemagintzeak badauka lekua Zinebin: Sei film sail ofizialean, euskal egileen lanak erakusteko atalak eta abar. Sasoi onean ikusten dozu bertoko zinemagintzea?\nJaialdi honek betidanik izan dau euskal zinemagintzea babesteko konpromiso sendoa. Berton egindakoa, Bilboko zinemagintzea bultzatzea gure nortasunaren ikur da. Gaur egun, euskal produkzinoa egonkor dagoala esango neuke, gitxi gorabehera urtero eusten deutso erritmoari, ez dot ikusten hazkunde argirik, baina behera ez doa behintzat. Kontuan izan behar da hazkundeak muga batzuk daukazala, Euskal Herria horren handia be ez da, horrenbeste jente ez gara bizi, bataz besteko maila bat emoten dau eta finkatzen doa. Zinemagintzea epe luzerako lana danez, urterik urtera film hobeak egiten ditue zuzendariek, teknikariek...\n3.- Zinema dokumentalean eta film laburretan jarten dau arretea Zinebik. Ez dira publiko zabalak ondoen ezagutzen dituen formatuak, ze ekarpen egiten dabe dokumentalek eta laburrek?\nEdozein profesionalek egin behar dauen ibilbidearen ezinbesteko partea da film laburrena, zuzendari, gidoilari edo argazki zuzendari izan nahi dauen edonork. Profesionalak hor neurtzen dau bere burua lehenengo, film luzeetara pasau aurretik. Laburretan, ganera, arrisku gehiago hartzen dira, barritzaileagoak izaten dira areto komertzialetan ikusten doguzan lan luzeak baino. Batez be gazteek egiten dituenez, film laburrek gazteen kezkak kontetan ditue askotan, euren ikuspegia ulertzeko balio dabe. Dokumentala, ostera, munduan jazoten danaren lekukotzea da, egile gazteek zorroztasunez begiratzen dabe oinordetzan jaso daben mundua.\n4.- Alberto Iglesias musikaria, film askoren soinu-banden egilea, sarituko dozue, Ohorezko Mikeldia emonda. Zer dala eta gogoratu zarie beragaz?\nBazan ordua musikari bati sari hau emoteko, normalean ez dogu egiten. Musikari bati Ohorezko Mikeldia emongo deutsagun bigarren aldia da hau, Luis de Pablori emon geuntsan bestea. Alberto Iglesiasen ibilbidea eta euskal zinemagintzearena paraleloak dira, 1980ko hamarkadearen hasieran euskal zinemea berbiztu zanean hasi zan Iglesias lanean. Ibilbide bikaina dauka, sari ugari irabazi ditu, pelikula ezagunetan parte hartu dau... Almodovar, Uribe eta beste askoren ohiko konpositorea da eta nazinoartean be ibili da. Ohorezko Mikeldiak ibilbidearen errekonozimendua dira eta gizon honen kasuan guztiz arrazoizkoa da bera saritzea. Ganera gipuzkoarra da, bertoko sortzaileei errekonozimendua egiten ahalegintzen gara.\n5.- Beste Ohorezko Mikeldia, ostera, atzerriko zuzendari bati emongo deutsazue, Zinebiren amaiera galan. Marco Bellocchioz zer esan zeinke?\nZinema italiarraren barruan ibilbide aitagarria egin dauen zinemagilea da, 1960ko hamarkadearen erdialdean lanean hasi zanetik. 70 urtetik gora ditu eta oraindino zinemagintzan segiduten dau, baina bere sasoian Europako eta Italiako zinemea barritzen lagundu eban, begirada barria eskainiz, bere herrialdeko errealidadeagaz konprometidua. Sortzaile originala da, Mikeldiak emoteko orduan beti ahalegintzen gara arriskatu daben egileak nabarmentzen, eta Bellocchio Europako zinemagintzeak azken 40 urteotan izan dauen egilerik arriskatuenetako bat izan da, duda barik.\n6.- Zemendiaren 10ean hasiko da Zinebiren 59. edizinoa. Zuretzat berezia izango da, zuzendari legez egingo dozun azkena da eta.\nUste dot baietz, oraindino ez naz guztiz kargutu, lanean normal segitzen dot, luzaroan segiduko dodalakoan. 18 urte egon nazenez postu honetan, ez naz ohitu 19.ik ez dala egongo pentsetan. Urte askotako gomutak etorten jataz burura, ez bakarrik azken 18 urteotakoak, ze zuzendari izan aurretik be lotura estua izan neban Zinebigaz. Lehiakide izan nintzan eta hiru Mikeldi irabazi nituan 1980ko hamarkadan, esaterako. Ikusle be izan nintzan 1970eko hamarkadan hasita. Zinemazale, sortzaile eta kudeatzaile legez izan dodan bizimodua intensoa izan da.\n7.- Zinemagintzarako leihoa izan zan zuretzat Zinebi, gazte-gaztea zinanetik.\nBai, hona etorten hasi nintzan jaialdia barik topaketea zanean, 1972aren bueltan izango zan, nik 15-16 urte neukazala. Ahalik eta sesino gehienak ikusten nituan, sasoi haretan internetik ez egoan eta Zinebi leiho bikaina zan. Zinemagintzea egin nahi genduanok, jaialdiari esker, film laburretan beste batzuek egiten ebena ikusteko aukerea geunkan, danok ginan autodidaktak, zinemagintza ikasketarik ez egoan hemen. Film laburrak zelan egin, ze gai landu... Gure zinema eskolea izan zan Zinebi.\n8.- Ikusle eta lehiakide izan eta gero, Zinebiren kudeaketan sartu zinan. Orain dala 18 urtetik bertako zuzendaria zara, zelakoa zan jaialdia ardurea hartu zendunean?\nArriaga zan jaialdiaren erdigunea eta hango arduradunek programazino nagusiaren gehigarri baten moduan ikusten eben, zinemaldia behar dan moduan kudeatzeko urte osoko dedikazinorik ez zan egoten. Ni heldu nintzanean, areto gehiagotara zabaldu genduan egitaraua, Guggenheimegaz alkarlanean hasi ginan, Ohorezko Mikeldiak emoteari ekin geuntsan eta abar. Programazinoa gaurkotu genduan, unean-unean egiten zan zinemagintzeari adi, beste jaialdi batzuetan zer erakusten zan ikusiz. Hau ez da filmoteka bat, labatik harako pelikulen erakustaldia baino, produkzinorik barrienak ekarten ahalegindu naz urteotan. Zineman hasi nahi daben belaunaldi barriek hor zehar zer dagoan jakin daien. Ganera, ikusle arruntak be gogoan izan doguz, zinema komertzialaren tiraniatik urteten lagundu, hau demokrazia zinematografiko edo kultural baten modukoa izan daitela.\n9.- Zinebi asko aldatu da 18 urteotan?\nZinemearen neurri berean aldatu da. Teknologiak zeresana dauka hor, hau ez da 2000. urtean modura, lehen film gitxiago egiten ziran, zeluloidean beti. Baina aurreko hamarkadearen amaieran hori aldatzen hasi zan, oraindino prozesu horretan gagoz. Gero eta film gehiago jasoten hasi ginan, batzuetan hiru edo lau mila, gero eta herrialde gehiagotakoak. Pelikulak produzidu eta ikusteko modua be desbardina da, lehen aretora joan ezean ezin zenduzan ikusi eta, gaur egun, etxean bertan daukazuz hainbat modu. Horregaz lotuta, guk zinema-aretoa topaleku bihurtu nahi dogu, espazio publikoan zinemea aldarrikatu, jentearen eta egileen artean kontaktua egon daitela. Hori da orain daukagun burrukea, ze teknologia barriak geratzeko etorri dira eta gure aurrez aurreko eredu hau publikoak baloretan segitzea nahi dogu.\n10.- Beraz, jaialdien gaur egungo formatua aurrerantzean be beharrezkoa izango dala uste dozu?\nHalan behar leuke, munduan zinema piloa egiten da eta existiduteko eskubidea dauka. Amerikarren zinema komertzialak bakarrik ez dauka eskubide hori. Azken hau be ondo dago, baina ganerako zinemagintzea itoten ez dauen neurrian. Beti egongo da interesa daukan publikoa, zinemagintza honek askotariko begiradea izaten laguntzen dau, bestela, danok gauza bera ikusten badogu penagarria litzateke. Hori da gure izatearen arrazoia.\n11.- Teknologia barriei esker errazagoa da pelikulak egitea, zuek 3.100 proposamen jaso dozuez aurten. Horrek badauka alde txarrik?\nTira, aukeraketea egiteko film gehiago ikusi behar doguz, guretzat horixe desabantailea. Baina, egia esan, 3.100 lan horreetatik, azken aukeraketea 200en artean egiten da gitxi gorabehera, ganerakoek ez daukie gure jaialdirako aproposa dan mailarik. Azkenean, urtero da bardin. Lehen gatxagoa eta garestiagoa zan film bat egitea, zeluloidean errodau behar zenduan, kopiak egin eta abar, mila pasautxu jasoten genduzan. Baina orduan be pelikula eskasak egiten ziran. Oraingo erraztasun teknologiko honeekaz ikusiko dogu nora heltzen garen, ze aldaketan bete-betean sartuta gagoz, hemendik bost urtera dana diferentea izango dala uste dot.\n12.- Aurrerantzean zer jazoko dan esatea gatxa da, baina behintzat osasun onean itxiko dozu Zinebi?\nEzin dogu ukatu Zinebik zinemagintza marginala lantzen dauela, alfonbra gorririk eta glamourrik ez dago gurean. Balore barriak topeteaz eta hasten dagoan jenteari aukerak emoteaz arduratzen gara. Urterik urte hobetzen ahalegindu gara eta, ganera, azken bi edo hiru urteetan ahalegindu naz proiekzino hutsetatik harago joan eta bertoko produkzinoak bultzatzen. Batez be, Bilbogaz lotuta badagoz, uriagaz konpromisoa handitu dogu. Pixkanaka hori finkatzen doa, espero dot apustu horreetatik eta nire ordezkoak ekarriko dituanetatik abiatuta jaialdiak bere norabideari eustea. Mundua aldakorra da, baina Zinebik 60 urte biziraun badau, zergaitik ez beste 60?\n13.- Datorren urtetik aurrera, Zinebiren zuzendaria Vanesa Fernandez Guerra izango da. Zelakoa da bera?\nJakinmin handiko emakumea da, zinema jaialdien mundua ondo ezagutzen dau. Ganera, irakaslea da EHUn, bere doktore-tesia Espainiako dokumentalgintzearen ingurukoa izan zan, beraz era honetako zinemagintzeagaz konpromiso handia dauka. Personarik egokiena da kargu honetarako. Gaztea da, Zinebiren etorkizunaren gidari izateko aukera aproposa dauka, prestakuntza zabalari esker. Orain, egoereak laguntzea baino ez dau falta, hau da, zinemagintzearen garapena, ikus-entzunezkoen nondik norakoak... Hori guk ezin dogu kontrolau, ziurtasun bako itsaso horretan nabigau beharko dau.\n1. Ernesto del Río, aurtengo edizinoaren kartelaren alboan | Ikusi handiago | Argazki originala\n2. Aukezpenean, Bilboko Udaleko ordezkariakaz | Ikusi handiago | Argazki originala


xakeko asteko kronika.\n(2014ko uztailaren 2an).\nEibar Hiria XXX. Xake Torneoa (Euskal Zirkuituko hamaikagarrena).\n2014ko ekainaren 28an jokatu da, larunbat arratsaldean, Eibarren. 5 minutuko partidak eta lau jokalariko taldeak izan dira. Liga moduan jokatu da. Jose Mari Kruzetaren Oroimenezkoa ere deitzen da.\nDonostiako Gros Xake Taldea nagusitu da, 66 puntuz. Bigarren, Arrasate-Arlutz izan da, 63’5 puntuz. Hirugarren, Abadiño, 62 puntuz.\nOndoren talde hauek sailkatu dira: Leioako Altzaga (61 puntu), Errenteriako Kultur Sustapena (60’5 puntu), Santurtziko Itsas Zaldunak (59 puntu) eta Portugalete (46’5 puntu). Orotara, 22 talde aritu dira.\nEuskal Zirkuiturako Arrasate-Arlutz taldeak 12 puntu eskuratu ditu, Abadiñok 10, Altzagak 8, Kultur Sustapenak 7, Itsas Zaldunak taldeak 6, Portugaletek 5 eta SAL (Sociedad Ajedrecística Logroñesa) taldeak 4.\nIñigo Argandoña Riveiro, Ivan Muñoz Perez, Luis Olaizola Ortega eta Iñigo Martin Alvarez izan dira Gros talde txapelduneko jokalariak.\nInformazioa: “https://www.deporeibar.com/xakea/2014/06/29/gros-xake-taldea-de-donostia-se-llevo-el-30-torneo-ciudad-de-eibar/” webgunean.\nAzkoitia Hiria XXXII. Xake Torneoa (Euskal Zirkuituko hamabigarrena).\n2014ko ekainaren 29an jokatu da, igandean, Azkoitian. Joxe Azkueren III. Oroimenezkoa ere deitzen da.\nSanturtziko Itsas Zaldunak taldea nagusitu da, 44 puntuz. Bigarren Abadiño geratu da, 37’5 puntuz. Hirugarren Donostiako Easo, 33 puntuz.\nOndoren talde hauek sailkatu dira: Donostiako Gros Xake Taldea (32’5 puntu), Azkoitia A (32’5 puntu), Azkoitia B (26’5 puntu) eta Barakaldo (23’5 puntu). Orotara, 13 talde izan dira.\nEuskal Zirkuiturako Itsas Zaldunak taldeak 12 puntu eskuratu ditu, Abadiñok 10, Azkoitia Ak 8, Bilboko Zuri Baltzak 7, Zornotzak 6, Legazpiko Santikutzek 5 eta Elgoibarrek 4.\nLau Taldetako Sestaoko Xake Torneoa (Euskal Zirkuituko hamahirugarrena).\nSestaon jokatu da 2014ko ekainaren 27an (ostirala). 4 talde aritu dira, 5 minutuko partidetan.\nSestao nagusitu da, 46 puntuz. Bigarren Portugalete izan da, 32 puntuz. Hirugarren Santurtzi, 28 puntuz. Laugarren Barakaldo sailkatu da, 22 puntuz.\nEuskal Zirkuiturako Portugaletek 12 puntu eskuratu ditu; Santurtzik 10 puntu.\nEuskal Zirkuituko Sailkapen Nagusian Abadiño lider dugu 76 puntuz. Bigarren, Santurtziko Itsas Zaldunak taldea, 67 puntuz. Hirugarren Salcedo dago, 52 puntuz.\nOndoren talde hauek ditugu: Santurtzi (46 puntu), Zornotza (30 puntu), Zuri Baltza (28 puntu) eta Solvay (22 puntu).\nEmakumezko jokalarien Euskadiko Xake Txapelketa.\n2014ko uztailaren 4tik 6ra jokatuko da, Santurtzin (Bizkaia). Zehatz-mehatz, San Jorge Hotelean (Antonio Altzaga Plaza, 51).\nOstiralean, 17:00etan hasiko da lehenengo txanda. Larunbatean, bigarren txanda (10:00) eta hirugarrena (17:00) jokatuko dira. Igandean, laugarren txanda (10:00) eta bosgarrena (15:00).\n90 minutuko partidak izanen dira, gehi 30 segundo jokaldiko.\n2013ko txapelduna Ainhoa Barrio Ugidos bizkaitarra izan zen.\nInformazioa: “http://xake.net/2014-fva/6HT_CAMP_EUS_FEMENINO/2014-07-04a07%20CAMP-EUS-FEMENINO.html” webgunean.\n2014ko ekainaren 18tik uztailaren 2ra, Georgiako Lopota hirian, jokatui da. Orotara, 6 torneo dira, 2013an eta 2014an jokatzekoak direnak. 18 jokalari daude Grand Prix honetan. Zirkuito honetako irabazleak Emakumezkoen Munduko Xake Txapelketako Finala jokatuko du Yifan Hou txinatarraren aurka (oraingo txapelduna). 2015ean izanen da hori.\nGeorgiako Lopota hirian, bosgarren torneoan, Yifan Hou txinatarra (2.629) nagusitu da (9 puntu 11 partidatan). Bigarren, Wenjun Ju txinatarra (2.532) izan da, 7 puntuz. Hirugarren, Elina Danielian armeniarra (2.460), 7 puntuz.\nOndoren sailkatutakoak hauek dira: Nana Dzagnidze georgiarra (2.541, 6’5 puntu), Antoaneta Stefanova bulgariarra (2.488, 6 puntu), Harika Dronavalli indiarra (2.503, 6 puntu) eta Anna Muzychuk ukraniarra (2.561, 5’5 puntu). Orotara, 12 jokalari aritu dira.\nInformazioa: “http://www.fide.com/images/stories/final_standings/2014/Lopota2014_Crosstable_final.pdf” webgunean.\nEUROPAKO XAKE TXAPELKETAK.\nEmakumezkoen Europako Banakako XV. Xake Txapelketa.\n2014ko uztailaren 6tik 17ra jokatuko da Bulgariako Plovdiv hirian. 11 txanda izanen dira. 40 jokaldi egiteko 90 minutu izanen dituzte. Partida amaitzeko 30 minutu gehiago ere bai. Hasieratik, jokaldiko 30 segundo gehituko zaizkie. Txapeldunak 11.000 euro jasoko ditu. Orotara, 60.000 euro banatuko dira sarietan.\n2013ko txapelduna Thanh Trang Hoang hungariarra izan zen.\n“Chessy” Xake Aktiboko Torneo Irekia.\n2014ko ekainaren 28an jokatu da, larunbatean, Donostian, Gros Xake Taldeak antolatuta.\n2.048 FIDE eloko Luis David Jimenez Almeida nafarrak irabazi du (6 puntu 7 partidatan). Bigarren Christian Sanchez Merino gipuzkoarra (1.658) izan da, 6 puntuz. Hirugarren, Jon Lagos Lejarraga bizkaitarra (1.656), 5’5 puntuz.\nOndoren sailkatu direnak: Mikel Ortega Lopez nafarra (2.072, 5 puntu), Eihartze Buiza Prieto bizkaitarra (1.896, 5 puntu), Aritz Abalia Patino gipuzkoarra (1.799, 5 puntu) eta Jose Luis Muñoz Avila gipuzkoarra (1.576, 5 puntu). Orotara, 45 jokalari aritu dira.\nInformazioa: “http://www.chess-results.com/tnr138883.aspx?lan=2&art=1&turdet=YES&wi=821” webgunea.


Bediako Udala - Bernardo Atxagak bere azken liburua aurkeztu eta sinatu eban Bediako liburutegian\nBernardo Atxagak bere azken liburua aurkeztu eta sinatu eban Bediako liburutegian\nJoan dan eguaztenean, Bernardo Atxaga idazleak 'Nevadako egunak' bere azken liburua aurkeztu eban Bediako Udal Liburutegian, Irakurle Kluba ekimenaren barruan. Bertan, 30 personak baino gehiagok hartu eben parte.\nAtxagak bertaratutakoei azaldu eutsien zelan landu eban aitatutako obrea, ze arrazoigaitik sortu ebazan personaietako batzuk, zeintzuk diran euren arteko loturak, eta narrazinoaren erritmoari eusteko eukiten diran arazo teknikoak. Hori guztiori, Renon egin eban egonaldiaren gaineko eretxiakaz batera; izan be, oinarri horren gainean "eregi" dau bere azken lana, 'Nevadako egunak' (Pamiela argitaletxea). Liburua basamortuak blaitutako ikuspegi kaleidoskopikoa da, "barrualdeko personaiak" daukazana protagonista lez. Topaketak bi ordu baino gehiago iraun eban, eta, gero, egileak liburuak sinatu ebazan.\nBere aurreko nobelea, 'Zazpi etxe Frantzian', Kongo kolonialeko esplotazinoaren infernuan kokatu ostean, Atxaga eszenatokiz aldatu da 'Nevadako egunak' lanean, eta Nevada (AEB) Estadura joan da; izan be, han, irakasle lez egin eban lan 2007ko abuztutik 2008ko bagilera. Sasoi hartako oroitzapenen gainean, 'Obabakoak' liburuaren egileak 250 piezatik gora prestatu ebazan, tartean "apunteak, artikuluak eta iragarkiak"; horreetatik, 150 piezak bere galbahe personala igaro eben, eta horrexek osotzen dabe 'Nevadako egunak' lanaren 450 orrialdetik gorako testuaren mamina.\nIrakurle Klubaren hurrengo saioa martiaren 26an izango da, 19:00etan. Oraingo honetan, konbidautako idazlea Garbiñe Ubeda da, eta 'Hobe isilik' deitutako bere liburuaren gainean egingo dau berba.


CAF-Elhuyar sariak, berrituta - Zientzia.eus\nHasiera » Zientzia tb » Caf-elhuyar-sariak-berrituta\nCAF-Elhuyar sariak, berrituta\n2012/10/13 Iturria: Teknopolis\nCaf-Elhuyar sariek kategoria berria dute: Zientzia gizartean sorkuntza-beka\nAurten kategoria berria izango dugu: Zientzia Gizartean Sorkuntza Beka izena du. 5.000 euroko saria izango da, eta beka honen bidez gure helburua da zientzia eta teknologia eta gizartearen arteko elkarrekintza bilatu, probokatu edo aztertuko duten proiektuak laguntzea.\nCAF-Elhuyar sarietan beste pauso bat emateko aukera izan da. Gustatu zaigu zuzenekoagoaren alderdi hori edo elkarrekintza bilatuko duten proiektuen alderdi hori lantzea, eta horregatik aukera izango dugu eta aprobetxatu nahi izan dugu CAF-Elhuyar Sariak zabaltzeko. Zabaltzeko... adibidez artearen mundutik iritsi daitezkeen proposamenetara edo gizarte-zientzien mundutik iritsi daitezkeen proposamenetara.\nIkusentzunezko proiektuak, argazkilaritzaren arlotik iritsi daitezkeen proiektuak, dantza, musika, edo soziologia azterketa bat edo soziologia esperimentu bat, robotika eta gizartea, hor egon daitezke gauzak... estilo horretako proiektuak.\nEz dela CAF-Elhuyar zientziaren mundutik datorren jendearentzako bakarrik, izan daiteke beste diziplina batetik datorren jendearendako toki egoki bat, eta kategoria hau horretarako toki aproposa da.\nAurreko edizioetatik kategoria nagusiak mantenduko ditugu: alde batetik dibulgazioko artikuluen kategoria eta besterik zientzia-kazetaritzako lanen kategoria.\n2100ean ere, babarrun-jana\nLeyre Echeazarra - Ispilu-neuronak CAF-Elhuyar sarietan - Zientzia.eus 2018-10-29\nCAF-Elhuyar sariak 2012 - Zientzia.eus 2018-10-29\nAbian dira CAF-ELHUYAR X. Sariak - Zientzia.eus 2018-10-29\nCaf-Elhuyar sariak 2009 - Zientzia.eus 2018-10-29\nHodeiak, maitasuna, antxoak, Interneteko banda-zabalera, neandertalak... Gaur banatu dira CAF-Elhuyar sariak - Zientzia.eus 2018-10-29


'Euskara ahoz aho kutsa dezagun', lelo irabazlea | El Diario Vasco\nBajo-deba'Euskara ahoz aho kutsa dezagun', lelo irabazlea\n'Euskara ahoz aho kutsa dezagun', lelo irabazlea\nMaren Fernández. / A. Z.\nLehiaketa honek 4 urte darama martxan, eta orain lehen sariaren esaldiarekin txapak egitea pentsatu dute\nAMAGOIA ZABALA MENDARO. Miércoles, 5 diciembre 2018, 00:24\nUdaletxeko euskara sailak eta Gaztelekuak azaroan zehar euskal leloen lehiaketa behinik behin abian jarri zuten eta aurkeztutako lelo guztien artean, bi izan dira irabazleak. Lehiaketa honek 4 urte darama martxan eta orain arte lehen leloa irabazlea Udalak etxez etxe banatzen zuen egutegi txikian idatzita agertzen zen, baina aurten egutegi hori ez banatzea erabaki dute. Beraz, lelo irabazleekin txapak egitea pentsatu da jendeak gainean eraman ahal izateko.\nAurtengo bi lelo irabazleak: 'Euskara ahoz aho kutsa dezagun' eta 'Gorputza eta bihotza euskararen ahotsa' izan dira. Lehen saria Aines Galarretarentzat izan da, eta bigarrena Maren Fernándezen- tzat. Bakoitzari sari modura 30 eta 20 euroko bonoak eman zaizkie herriko dendetan erabiltzeko asmoz.\nHilak 16an, Donostiako Pio Baroja kiroldegian Eskolarteko eskalada topaketa egingo da, eta bertan Gipuzkoako ikastetxe guztietako neska mutilak har dezakete parte, LH 1 eta LH6 bitarteko guztiak hain zuzen. Herriko Arno Guraso elkarteak ekintza honetan parte hartzeko gonbidapena luzatu du, kirol minoritarioak ezagutu eta praktikatzeko aukera paregabe bat dela uste dutelako. Izen emateko azken eguna hilak 11, hurrengo asteartea, izango da.\nAnaiarte biltokiaren ekimenak El balcón o ventana mejor decorado se llevará 100 euros


CLOUD LSVA - Hodeian eskala handiko bideo analisia\nCloud-LSVAren helburua datuak masiboki idazteko cloud plataformak sortzea da, automobilgintzaren, kartografiaren edo bestelakoen sektorean aplikatu ahal izateko. Bereziki, cloud computing, deep learning, real-time inference eta 3D web bistaratzea bezalako teknologiak ikertu dira proiektuan.\nProiektuan zehar, tresna espezifikoak sortu dira kamerak, lipdarrak, DGPS eta grabazio- eta gauzatze-sistemak dituzten test-ibilgailuekin harrapatutako sentsore anitzeko grabazioak idazteko. Tresna horiek, funtsean, bi kategoriatan multzokatzen dira: back-end tresnak eta front-end tresnak. Back-end honetan cloud teknologiekin lan egin da, Docker eta Kubernetes kasu, zenbaketa automatikoko lanen exekuzioa automatizatu, banatu eta optimizatzeko, adibidez deep learning algoritmoekin irudiak eta puntu-hodeiak aurre-apuntatzea. Lanaren zati handi bat algoritmo horien garapenean zentratu da, baita algoritmoak ordena egokian exekutatzen dituzten pipelinak sortzean ere, konputazioa eskuragarri dauden cloud baliabideetan banatuz. Front-end zatian, web erabiltzailearen interfazeak eraiki dira, hainbat bideo eta puntu-hodeiren sekuentzia sinkronoak bistaratzeko gaitasuna dutenak (WebGL erabiliz), bai eta aldi baterako nabigazioa eta erabiltzaile-tresnen erabilera ere, hainbat motatako oharrak sortzeko, ezabatzeko, aldatzeko eta gordetzeko (e.g. bounding boxes, cuboids, 3D polilineak, eremuak, etab.).\nProiektuaren lidergo administratiboa, berrikuntzakoa eta teknikoa izan da Vicomtechen rola. Alde horretatik, Vicomtech protagonista eztabaidaezina izan da proiektuan, eta lider izan da sortutako prototipoen integrazioan, test-ibilgailuekin egindako frogapenetan (Vicomtecheko ibilgailu autonomoa barne), hodeiko konputazio-gaitasunetan eta ibilgailuan integratutako denbora-plataforma errealetan (NVIDIA Drive, adibidez) exekutatzeko optimizatutako deep learning algoritmoetan.\nProiektuaren ondorio gisa, Vicomtechek know-how bat eta prototipo tresna batzuk eskuratu ditu, multimedia-edukiaren oharpen erdi-automatikoaren eremu gero eta handiago batean esperientzia handiena duen ikerketa-zentro gisa kokatzen dutenak.\nCloud-LSVA Europako proiektu bat da, Europako Batzordeak finantzatua, Vicomtech buru duen H2020 esparruan, eta enpresen, unibertsitateen eta ikerketa-zentroen partzuergo bat du (automobilgintzaren sektoreko aktore nabarmenak barne, hala nola Valeo, TomTom, eta IBM edo Intel konputazioa). Proiektua 36 hilabetetan gauzatu da, 2016ko urtarriletik 2018ko abendura arte, eta arrakastaz amaitu da, Europako Batzordearen berrikuspena gaindituta.


«Iraganeko gure jarrera batzuen autokritika zintzoa egin dugu» | Berria.eus\n«Iraganeko gure jarrera batzuen autokritika zintzoa egin dugu»\nPernando Barrena. Ezker abertzaleko kidea\nEzker abertzaleak jarrera gaurkotua, «landuagoa», zehaztuko du gaur Kursaalean, eta, gainera, hainbat puntutan planteamenduak eta erantzukizun propioak onartuta, Pernando Barrenak aurreratu duenez.\nArgazkia:GARI GARAIALDE / ARGAZKI PRESS\n2012-02-26 / Koldo Aldabe 0\nDonostiako Kursaalean gaur eguerdian egingo duen ekitaldian ezker abertzaleak proposamen zehatzak aurkeztuko ditu. Elkarrizketa honetan proposamen horiek azaldu ditu Pernando Barrenak (Berriozar, 1965).«Euskal Herrian bakea eta jokaleku demokratikoa eraikitzeko beste ekarpen bat» egingo duzue igandean [gaur]. Zertan datza?Politika kontuak oso abiada bizian doaz. Baina oraindik gaude Aieteko konferentziaren eta ETAren adierazpenaren ondoko unean. Horrek guztiak jokaleku berri bat ireki du, eta horri guztiari gehitu behar zaio gobernu berri bat dagoela Madrilen. Ekitaldi honekin, ezker abertzaleak nahi du gatazka gainditzeko prozesuan, normalizazioan, bake prozesuan, bere posizioa birkokatu eduki zehatz batzuekin eta, era ordenatuan, hainbat kontu berri plazaratu. Diogu konponbide integralaz hitz egin behar dugula, ondorioez eta gatazka politikoaren irtenbideaz. Testuinguru horretan ezker abertzalearen jarrera gaurkotua, landua, zehaztuko da, eta hainbat puntutan erantzukizun propioak onartuta.Bost ardatz izango dituen adierazpena aurkeztuko duzuela esan zenuten. Bakea da horietako bat, «oraindik lortzeke dagoen helburua».Zenbait ari dira esaten ETAk jardun armatua utzi ostean ez dagoela gatazkarik edo zer konpondurik: «Bakea heldu da», ari dira esaten. Guk egingo dugu konstatazio bat, eta izango da bakearen aldarrikapen bat ezker abertzalearen ondare gisa, baina argi utzita gatazka politiko bat badagoela herri honetan pairatu dugun eta oraindik pairatzen ari garen biolentzia guztiaren atzean. Bakea, beraz, ez da heldu. Heldu dena da ETAk hartu duen erabaki bat beste fase politiko bat abiatzeko. Baina aste honetan ikusi dugu euskal herritar askorentzat bakea oraindik ez dela heldu; atxiloketak ez dira amaitu, eta iraganeko eskema errepresibo guztiek bere hartan daude.«Gatazkaren ondorioentzako erantzuna» da beste ardatz bat. 50 urtez gatazka bat irekita eduki du ETAk, eta horrek eta Estatuaren biolentziak ondorioak utzi dituzte: 700 preso politiko ditugu, eta alde guztiek erabilitako biolentziak eragindako biktima guztiak. Testuinguru politiko honetan, eta ETAk jardun armatua uzteko erabakia hartu duen honetan, hitz egin beharra dago nola bukatzen den ETAren jarduera armatua ere; beraz armez eta desmilitarizazioaz ere hitz egin behar da. Herri honetan, gatazka armatu baten aitzakian, polizia presentziaren hipertrofia bat dago. Ratioak itzelak dira, Europa osoko handienak, eta horretaz ere hitz egin behar da.«Biktimen aitortza sustatzea» ere planteatu duzue.Gai horri ezker abertzaleak ikuspuntu propiotik heldu nahi izan dio, eta berrikuntza esanguratsuak daude. Askotan esan dugu prozesu berri hau ezaugarritu dela aldebakartasun filosofiatik. Aldebakartasun filosofia horri heldu dio berriro ezker abertzaleak, arerio politikoaren posizioa zein delarik ere. Eta orain, ezker abertzaleak azalduko du posizio garbi bat, errespetua adierazita herri honetan izan diren biktima guztiei, argi eta garbi esanda biktima horiek guztiek aitortza eta erreparazioa behar dutela; gure ustez, horrelakorik berriro gerta ez dadin, bermerik onena eta sendoena baita egoera hori sortu duen gatazka bera akordio politiko batez amaitzea, eta ezker abertzaleak, berari dagokion erantzukizunaz, dokumentu horretan azaldu egingo du zer jarrera hartu behar duen. Alegia, ezker abertzaleak erantzukizun propioak onartuko ditu biktimen aitortzari eta erreparazioari dagokienez, lehenengo eta bigarren mailako biktimak bereizteko saioetatik ihes eginda.Leporatu izan zaizue alde bateko biktimak ahanzturan edukitzea, haiek iraintzea ere bai; horren inguruan hausnarketa bat egin duzue?Agerikoa izango da. Iraganeko gure jarrera batzuen autokritika zintzoa egin dugu. Hemen bizi izan dugun egoeran, oraindik ere bagauden egoera honetan, biktimak bi aldetik behintzat sortu dira, eta ulergarria ere bada kolektibo bat, bere barruan biktimak dauzkanean, bereez bakarrik arduratzea eta kezkatzea. Baina garai heldu denean biktima horiek eragin dituzten eskema politikoak aldatzeko eta denon elkarbizitza eta elkarkidetasuka ahalbidetuko duten beste eskema batzuetaz hitz egiteko, alde guztiek beharra daukate ikuspegi kritiko bat mahai gainean jartzeko eta esateko: niri dagokidanez, esan behar dut hau, hau eta hau.Adiskidetze fasea abiatzea urrun ikusten duzu?Kostatuko da; ez dezagun ahatz gauzak abiada bizian badoaz ere orain onartutzat jotzen ditugun gertakizun batzuk duela oso gutxi jazo direla. Horregatik denbora beharko da, batez ere barne-muinean min handiz txertatu diren sufrimenduak direlako.Egiaren batzorde bat behar da korapilo hau askatzeko?Bai. Gure adierazpenean norabide horretan saiatuko gara esaten hemen gertatu diren gauza asko testuinguru ilunetan gertatu direla, erantzuleak askotan ez direla ezagunak, zehazki gauzak nola gertatu diren ere ez. Horiek denek egiaren aitortza beharko dute. Horregatik beharrezkoa izango da denon artean lan bat egitea, egia ezagutzeko. Ez bakarrik terapia gisa, baizik eta alde bakoitzak izango duen egia propioa ekarriz egia erabatekoa edo egia borobil eta orokor bat, denona izango dena, osatzeko. Azken finean hori izango delako bermerik sendoena iraganeko gertakizunak berriz gerta ez daitezen.Nazioarteko Egiaztatze Batzordeak zuzeneko harremanak izan ditu ETArekin, haren erabakiak atzera bueltarik ez duela ziurtatu du, eta ETArekin gai teknikoez mintzatzen hasteko eskatu die Espainiako eta Frantziako gobernuei.Orain erabat logikoa litzateke gatazkaren ondorioei heltzea. Hori elkarrizketa bidez baino ezin da egin. Karga politiko handiko gaiak dira, baina funtsean gai teknikoak dira. Denok ados gaude desarmeak gertatu egin behar duela, baina hori modu adostu, ordenatu eta hitzartu baten bidez egin behar da, kontraprestazio diskurtsoetatik urrun, baina modu ordenatuan. Elkarrizketak, kontaktuak, deitu nahi duzun bezala, baina hor harreman batek egon behar du gauzak nola egingo diren zehazteko. Beste herrialde batzuetan izandako esperientziek erakusten digute nahi denean posible dela, bitartekoak bilatzen direla eta guztiz eginkizun bideragarria dela.Harremanetarako Nazioarteko Taldeak, berriz, elkarrizketa politikoa abiatzeko elkarrizketak hasteko eskatu zuen. Noiz iritsiko da fase hori?Elkarrizketak aurrera eramateko guztiz beharrezkoa da aldez aurretik erabakitzea hainbat kontu ia-ia metodologikoak direnak. Horretaz ari da Harremanetarako Taldeaz elkarrizketari buruzko elkarrizketak abiatzeko eskatuta. Ezker abertzaleak bere esku duen guztia jarriko du hori posible izan dadin, baina, orain, gatazkaren ondorioen afera horietan dago presako agenda. Bi arrazoirengatik: batetik, badaude egoera batzuk giza ikuspegitik guztiz larriak direnak, gehienbat presoei dagozkien gauzak; bestetik, behar hori badago mundu guztiak onartuta daukalako hori guztia ongi konpondu ezean zailtasun handiak izango direla elkarrizketa politikoak martxan jartzeko.Espainiako Gobernua, PP, geldi dago, ordea.PPk pentsa dezake orain heltzen badio presoen aferari, biktimen erreparazioari, desarmeari… gatazkaren ondorioen karpeta osoari heldu, konpondu eta ixten badu, ondoren elkarrizketa politikoa datorrela, eta alderdi popularrak eskema politikoari heltzea dio benetako beldurra, alor horretan PP ahula baita.Baina deseroso ikusten al duzu Mariano Raxoi?Raxoiz bainoago hemengo PPz ari naiz, eta uste dut hemengo PP hori ari zaiola transmititzen Madrilgoari: deusetan mugitzen ari ez den Espainiako PPk izugarrizko kaltea egiten dio EAEko PPri, bi arrazoirengatik: beraien jendeak eskatzen diolako, esan dietelako: «Aizue, gu oso espainiar gara, baina hemen aspaldian ez zegoen giro bat sortzen ari da, eta guk ere hori aprobetxatu behar dugu, hori guztia ixteko eta beste klabe batzuetan pentsatzen hasteko». Bigarrenik, interes politiko elektoral hutsengatik; hemengo PPk bilatu egin nahi du, eta horretan bat egiten du Urkulluren EAJrekin, akordio bat post-autonomikoen kudeaketarako, balizko gobernua osatzeko, eta EAJk behar du horretarako bake prozesuaren testuinguruan aurrerapausoak eman dituen PP bat.Euskal presoek banan-banan egindako eskariei ezezko globala eman die Gobernuak. 'Langraizko bidea' besterik ez du ikusten Barne ministroak.Barne ministroari esan behar zaio 'Langraizko bidea' dagoeneko ez dela existitzen. Langraizko bidea deituak bi hanka zituen: bata, preso batzuei irtenbide bat bilatu behar zitzaien. Bestea, berriz, presoen kolektiboak bazeukan posizio bat inongo bide berririk onartzen ez zuena. Testuinguru politiko berrian, preso politikoen kolektiboak erabaki batzuk hartu ditu. Eta onartu egin duenean izaera kolektibo baten barruan irtenbide indibidualak emango direla, eta, ondorioz, hasi direnean eskaera indibidualak egiten, Langraizko bidea lehertuta geratu da.Aste honetako atxiloketen harira ere esan dute ez dituztela polizia operazioak geraraziko.Hori mehatxu gisa planteatu nahi badute, gure erantzunak izan behar du, haiek zer nahi egiten dutela ere, guk ez dugula inondik ere gure ekimen eta ekinbide politikoa geldituko. Jarrera horri eman dakiokeen erantzunik sendoena da herri honetan jokaleku berria ahalbidetu duten ekinbide eta ekimenetan sakontzea eta aurrera jarraitzea.Udaberria igaro arte eutsiko ei dio Raxoik immobilismoari? Denetariko zurrumurruak iristen dira, baina ez diogu horri erreparatu behar. Aitzitik, etengabe mahai gainean jarri behar dugu planteamendu hau: hemen erabaki garrantzitsuak hartu dira, egoera politiko berri bat sortzen ari da, egoera horrek gizarte osoari, lehenengo herritarrarengandik hasi eta azkenekoraino, onurak dakartza; izugarrizko etekin sozial handiak dakartza, eta ahalik eta lasterren ez badiogu gatazkaren ondorioen agendari heltzen, gero eta gehiago ari gara atzeratzen etekin eta onura horiez gizarte honek disfrutatu ahal izateko garaia. Dagoeneko ez da batek urratsik ez badu egiten hau dena zapuztu eta atzera bueltara goazela; hori iraganeko eskema da. Oraingo eskema da: onurak hauek dira, hor daude, gure eskura, egin dezagun ahalegina denon artean ahalik eta azkarren gizarte osoa onura eta etekin horietaz disfrutatzeko gai izan dadin.Etorkizun polita litzateke hori, baina laburrera begira, besteak beste, D3M eta Askatasunaren aurkako epaiketa hasiko da apirilean.Eta oraindik zintzilik daude 35/02 eta Segurako sumarioak… eta askok eta askok badakigu zer gerta dakigukeen etorkizun laburrean. Baina, aizu, inork ez zuen esan hau erraza izango zenik. Estrategia bat martxan dugu, ordea, eta horrek aurrera egingo du, astiroago edo azkarrago, eta estrategia horri determinazioz eutsita egingo dute porrot iraganeko jarrera horiek.\n«Nazio akordio estrategiko bat egitea dugu helburu»


Krakoviako plaza nagusia - Wikipedia, entziklopedia askea.\n50° 03′ 42″ N, 19° 56′ 14″ E / 50.0617°N,19.9372°E / 50.0617; 19.9372Koordenatuak: 50° 03′ 42″ N, 19° 56′ 14″ E / 50.0617°N,19.9372°E / 50.0617; 19.9372\nKrakoviako (Polonia Txikia) alde zaharreko plaza nagusia (polonieraz: Rynek Główny) hiriaren erdigunean dagoen hiri-espazio nagusia da. XIII. mendekoa da eta 3,79 hektareekin Europako Erdi Aroko plazarik handienetakoa da. Espazio Publikoetarako Proiektuak (PPS) Europako espazio publikorik onenean jarri du plaza, kaleko bizimodu bizia izateagatik, eta faktore garrantzitsua izan zen Krakovia 2016an munduan zeharreko ibilbidez kanpoko helmugetako bikaina izateko.\nPlaza nagusia espazio karratua da etxe historikoak (kamienice) eta elizak inguratuta. Plazaren erdigunean Oihalen Merkatua dago (Sukiennice), 1555. urtean errenazimenduko estiloan berritua, ganbara zoragarri edo karel poloniar bat du zizelkatutako maskarekin apaindua. Oihalen merkatuaren alde batean udaletxeko dorrea (Wieża ratuszowa) dago, bestean X. mendeko San Adalbertoren eliza eta 1898ko Adam Mickiewiczen monumentua. Gorantza plazan altxatzen dira, Santa Maria basilikako dorre gotikoak (Kościół Mariacki). Krakoviako plazan ez dago udaletxea, gaur egun arte ez baita zutik iraun.\nMarkatuko Plaza-ren funtzio nagusia merkataritza zen. 1241. urtean mongoliar inbasioa suntsitu ondoren, 1257. urtean plaza nagusia 1257an berreraiki zen eta merkataritza-eginkizuna Magdeburgeko eskubideen kokalekuarekin zabaldu zuen, Krakoviako printzeak, Bolesław V.a Kastoak. Plaza Nagusia gaur egungo egoeran diseinatu zen, alde bakoitzak hiruko eredua errepikatuz, plazarekiko angelu zuzenean kokatutako kale eta espazio zabalak. Salbuespena Grodzka Kalea da, askoz zaharragoa dena eta plaza nagusia Wawelgo gaztelukarekin lotzen duena. Jatorrian, plaza merkatu txikiekin eta eraikuntza administratiboekin bete zuten eta inguruko bide bat zegoen. Kasimiro III.a Handia erregeak eraiki zuen jatorrizko oihalen merkatu gotikoa eta udaletxea, ia plazako laurden bat betetzen zuena. Krakovia Polonia erresumako hiriburua izan zen eta Hansako Ligako kide izan zen eta hiria Europako metropoli garrantzitsu gisa loratu zen.


2013ko aurrekontuak herritarrei azaldu dizkie Udalak\n25 Martxoa 2013\n2013ko Udal aurrekontuak iragan martxoaren 14an onartu zituen Udalbatzak eta aurrekontu horiek jasotzen dutena azaltzeko herritarrekien bilera irekia egin zuten Udal Gobernuko ordezkariek lehengo astean. 30 herritar inguru bildu ziren bilera horretan, eta 2013ko kontuen inguruko informazioa eta azalpenak jaso ostean, Pello Baztarrika alkateari eta gainerako zinegotziei galderak egiteko aukera izan zuten. Besteak beste, musika eskolaren proiektuaren ingurukoak, Espainiatik ezarri dituzten eta ezartzekoak diren araudi berriaren ingurukoak eta langabeziari aurre egiteko aukeren ingurukoak izan zituzten mintzagai.\nEskaintza zabala izango da Aste Santuan herrian\nBisita gidatuak, prozesioak, haur astea eta Udaberriko Ekintzak... Asteazkenetik aurrera ekintza eta ekimen ugari izango dira herrian. Jarraian dituzue batzuren eta besteek egitarauak. Horrez gain, gogoratu Loiolako Turismo bulegoa zabalik dagoela martxoaren 22az geroztik. Hemen duzue ordutegia:\n. Azkoitiko gune historikoa eta parrokia ezagutzeko bisita gidatuak, Juan Bautista Mendizabalen eskutik. (Aurrez erreserbatu behar dira).\n. Elizkizunak eta prozesioak\n. Haur astea eta udaberriko ekintzak\nTrafiko aldaketak, asteburuan\n22 Martxoa 2013\n-Azkoitia- Azpeitia maratoi erdia dela eta, larunbata goizeko 8:00etarako Julio Urkixoko (16-40 zenbaki bitartean) aparkalekuak libre egon behar dute. Lasterketak irauten duen bitartean ez da errepidea moztuko, baina 15:00etatik 18:00etara trafiko geldoa egongo da tarteka.\n-Igandean Elosu bidea itxita egongo da 10:30etik 11:30era Gorla igoerako txirrindulari lasterketagatik.\nHarrera bikaina egin zioten Korrikari azkoitiarrek\nJendetza batu zitzaion herenegun gauean Korrikari Azkoitian. Arratsaldean, ehunka umek hartu zuten parte Korrika txikian, eta iluntzean Azkaratetik iritsi eta Elosutik joan zen bitartean, beste horrenbeste herritarrek egin zioten harrera euskararen aldeko lasterketari, eta asko eta asko izan ziren bertan parte hartu zutenak. Udalak ere bi kilometro eskuratu zituen, eta present izan zen lasterketan; bi kilometro horietako bat Emakumeen Mahaiaren eskura utzi zuen zozketa bidez, eta talde horrek eman zuen lekukoa Lidl ingurutik Txerloiko biribilgunera. Azpeititik bueltan, berriz, eliz ataritik K5 parera arteko kilometroa egin zuen Udal korporazioak, Pello Baztarrika alkatea buru zutela. Lasterketako irudi batzuk hemen ikus ditzakezue.\nArrazakeria eta xenofobiaren aurkako eguna dela eta, elkarretaratzea deitu du biharko Aniztasun kontseiluak\n20 Martxoa 2013\nMartxoaren 21a Arrazakeriaren eta Xenofobiaren Kontrako Nazioarteko eguna izan da horren harira, elkarretaratzea egin zuen atzo Aniztasun Kontseiluak herriko plazan. Dozenaka herritar bildu ziren konzentrazioan, eta amaieran aniztasunaren aldeko adierazpen bat irakurri zuten. Udalak ere bat egin zuen elkarretaratzearekin.\nAsteburuan, herriko ondarea ezagutzeko bisita gidatua, Juan Bautistaren eskutik\nIgnaziotar lurraldea programaren barruan, Azkoitiko ondarea ezagutzeko bisita gidatua emango du igandean Juan Bautista Mendizabal Azkoitiko Kronista ofizial eta Baskondagako Gipuzkoako Zuzendariak. Parte hartu nahi dutenek erreserba egin behar dute, Iraurgi Lantzenen (943 85 11 00). Bisita igande eguerdian izango da, eta 2 euro ordaindu beharko da.\nEmakumeen mahaiak emango du Korrikaren lekukoa\n18 Martxoa 2013\nUdalak egin du zozketa eta Emakumeen mahaiari tokatu zaio Korrikaren lekukoa ematea. Zorionak! Guztira 9 losintxa jaso dira sare sozialetan eta horien artean egin da zozketa. Lidl paretik Txerloira eramango dute lekukoa Emakumeen Mahaikoek, Korrikaren 1.516. kilometroa.\n2013ko aurrekontuak herritarrei aurkezteko bilera irekia egingo du Udalak ostegunean\nUdalak onartu ditu 2013ko aurrekontuak. Iragan osteguneko plenoan onartu zituen. Eta aurrekontu horien nondik norakoak herritarrei aurkeztu nahi dizkie orain. Horretarako, bilera irekia egingo du ostegunean (hilak 21), kultur etxean. 19:00etan izango da bilera. Bertaratu eta parte hartzera animatu nahi ditu herritarrak.\nBihar, korrika kulturalaren egun handia: Mintzasalda, txotxa eta kontzertuak, besteak beste\nEnplegu planaren barruan, bi formakuntza ikastaro antolatu dira\nAniztasun Kontseiluaren bilera, asteartean\nKorrikako bi kilometro erosi ditu Udalak, eta horietako bat herritarren eskura utziko du


Juan Jose Ibarretxe Eusko Jaurlaritzako Lehendakariak 2002ko irailaren 27an Eusko Legebiltzarrean eskainitako hitzaldia.\nEuskal gizarteak irtenbideak nahi ditu. Euskal gizartea zain dago. Guri begira dago. Irtenbideak eskatzen dizkigu ordezkari politikooi. Lehendakariak eta bere Gobernuak ez diote huts egin nahi itxaropen horri. Ez dugu etsiko, eta ez gara sartuko ETAk eskaintzen duen kale itsuan. Ez gara abiatuko gorroto eta frustrazioaren bidetik. Inora ez doan bidetik. Ez dugu etsiko eta ez gara inmobilismoan, blokeoan eta etengabeko ezetzean eroriko, Alderdi Popularrak eta Alderdi Sozialistak planteatzen duten bezala. Bide horrek ez gaituelako bakera hurbiltzen, eta gizartearen krispaziora garamatzalako.\nEuskal gizarteak ez du berriz egin nahi iraganari buruzko eztabaida antzurik. Era berean, ez du nahi inork arrastaka eramatea gizarte?eraso eta zatiketaren eszenatoki iraunkorrerantz. Euskal gizartea aspertuta, nekatuta dago indarkeriarekin. Nekatuta dago inposaketa eta xantaiekin. Nekatuta dago mezu ezkorrekin. Gure gizartea ez da heldugabea, azken hauteskundeak izan ondoren norbaitek esan zuen bezala. Gure Herria zentzuduna da; milurteko batzuk bete ditu eta adinez nagusia da bere etorkizunaren jabe izateko. Euskal gizarteak irtenbideak nahi ditu. Etorkizunari begiratu nahi dio, iraganari uko egin gabe. Aurrera egin nahi du.\nEstatuarekiko Itun Politiko berriaren beharra, irtenbiderako egitasmoaren giltzarri.\nItxaropen horri erantzuna emateko, itun politiko berria eratu behar da, gure autogobernuaren markoa egungo euskal gizartearen gehiengoak dituen nahi eta helburuei egokitzeko, Gernikako Estatutuak berak ezartzen dituen tresnak eta ahalmenak erabiliz. Hauxe da, nik, Lehendakariak, euskal gizarteari planteatu nahi dizkiodan etorkizunerako apustu estrategikoa eta irtenbiderako egitasmoa. Kontua ez da egindako ibilbideari uko egitea, edo indarrean dagoen Estatutuaren bidez gureganatu ditugun konpetentzien kudeaketa eraginkorrari esker lortu dugun ongizate-maila gutxiestea. Kontua da elkarbizitzarako egitasmo berria eraikitzea, atxikimendu librean eta partekatutako subiranotasunean oinarrituta; eta ez menpekotasunean eta Estatuaren ikuspegi zehatz baten inposaketan oinarrituta eta Euskal Herriaren borondatea alde batera utzita. Lehen Legebiltzar honi adierazi diodan bezala, behin betikoz onartu behar dugu, normalizazio politikoaren arazoa konpontzeko, ez dela erabaki behar nork gestionatu behar duen konpetentzia hau edo beste hori. Normalizazio politikoaren arazoa konpontzeko, onartu behar dugu Euskal Herria ez dela Estatuaren menpeko zati bat, baizik eta nortasun propioa duen Herria, barneko harremanen marko propioa ezartzeko eta benetako estatu nazio anitz bati askatasunez atxikitzeko ahalmena duena.\nEuskal gizarteak hartutako erabaki demokratiko batzuei sordina interesatua jarri badiote ere, errealitatea tematia da eta hor dago. Beste alde batera begiratzeak ez du inolako laguntzarik emango, oraindik sufritzen ari garen normalizazio politikoaren eta elkarbizitzaren arazo historikoa konpontzeko.\nErrealitatea tematia da eta 1990eko otsailaren 15ean, Eusko Legebiltzarrak, 38 boto alde jasota, gehiengo absolutuarekin beraz, eta Herri Batasunaren laguntzarik izan gabe, honako hau aldarrikatu zuen: "Euskal Herriak autodeterminazioaren eskubidea dauka. Bere status politiko, ekonomiko, sozial eta kulturala era libre eta demokratikoan erabakitzeko bere hiritarrek duten ahalmenean datza eskubide hori; bai marko politiko propioaren bidez, bai bere subiranotasuna, osorik edo zati batean, beste Herri batzuekin partekatuz".\nErrealitatea tematia da eta azken hauteskunde autonomikoetan Euskal Autonomia Erkidegoko 10 biztanletik 8k eman zuten botoa eta gehiengoak programa zehatz bat berretsi zuen, euskal gizarteak etorkizuna erabakitzerakoan zein iritzi duen jakinarazteko eskubidea defendatzen zuena. Errealitatea tematia da eta Eusko Legebiltzarrak uztailaren 12an gaurko Estatutuaren potentzialtasunak garatzea eta Estatuarekiko itun politiko berria egiteko lehen urratsak egitea onartu zuen, euskal gizartearen gehiengoak askatasunean eta demokrazia erabiliz azaltzen dituen asmoei erantzuteko.\nHauxe da errealitatea, eta horri aurpegia ez emateak, erantzukizun politiko eza ezezik, euskal gizartearen gehiengoak zilegitasun osoz dituen nahi eta asmoei egindako iruzurra ere adierazten du, konponbiderako eta elkarbizitzarako egitasmoan aurrera egin nahi baitu euskal gizarteren gehiengoak.\nBeharrezkoa da, beraz, errealitateari aurpegia ematea eta itun politiko berria bat planteatzea, euskal gizartearen borondate demokratikoa bildu eta bereganatzeko gauza izango dena.\nZuek ongi dakizuenez, iazko urriaren 25ean egin zen Osoko Bilkuran, Estatutuaren ahalmenak garatu behar genituela adierazi nuen, itun berria lortzeko, elkarbizitzarako bilgune berria lortzeko. Itun berri horren egitasmoa eratzeko beharrezkoak iruditu zitzaizkidan oinarri eta printzipioak aurreratu nituen. Proposamen irekia erabili nuen horretarako, beti ere, autogobernuari buruzko batzordea bat berariaz eratu ondoren batzorde horretan gauzatuko zen eztabaidan laguntzeko.\nGainontzekoa ongi ezagutzen duzue, Legebiltzarreko Batzorde horretan buru belarri egin baituzue lan sei hilabetetan. Lan horren ondorioz, Legebiltzarraren Osoko Bilkurak diktamen bat onartu zuen uztailaren 12an eta diktamen horretan 2001eko urriaren 25ean proposatutako oinarriak osorik berretsi ziren.\nIldo horretan, euskal iritzi publikoari, eta baita espainolari ere, jakin arazi nahi diet Lehendakariak eta Eusko Jaurlaritza osatzen duten hiru alderdiek borondate sendoa dutela irtenbiderako egitasmo honetan aurrera egiten jarraitzeko. Azkeneraino iritsiko gara, uste osoa dugulako hori dela euskal gizartearen gehiengoaren asmoa ordezkatzen duen bidea.\nProzesuaren ateak irekita egongo dira beti, euskal gizarteko sentsibilitate guztien ordezkariek parte har dezaten; baina oraintxe bertan aditzera eman nahi dut ez dugula onartuko putzuaren hondoari lotuko gaituen beto?eskubiderik. Bidea pausoz pauso egiten da, eta ibilbidea guk bakarrik hasi behar badugu, bakarrik hasiko dugu, horretarako behar den sendotasun politikoa eta gizarte-zilegitasuna daukagulako. Azkenean, euskal gizarteak berak berretsi, saritu edo zigortu beharko du lortutako emaitzaren egokitasuna.\nNi neu izango naiz konponbide hau bultzatzen jarraituko duena. Hori dela eta, beste bi urrats eman nahi ditut Egoera Politikoari buruzko Eztabaida honetan. Lehendabizi, egitasmoa argitu nahi dut; hau da, Elkarbizitzarako Itun berriaren proposamenaren edukia azalduko dut.\nBigarrenik, ituna garatu eta gauzatzeko jarraitu behar den prozesuaren zedarririk garrantzitsuenak aurkeztuko ditut.\nEspainiako Estatuarekin askatasunez elkartzeko status berri bat etapa berri baterako.\nElkarbizitzarako itun bat lortzea da helburua, Euskal Herriak bere etorkizuna erabakitzerakoan bere borondatea zein den jakitera emateko duen eskubidea onartzea oinarritzat hartuta. Itun honek hiru zutabe nagusi ditu:\na) Euskal Herriak berezko nortasuna du...\nb) eta bere etorkizunaz erabakitzeko eskubidea du...\nc) gaur Euskal Herria eratzen duten eremu juridiko-politikoetako herritarren erabakiak errespetatuta.\na) Berezko nortasuna duen Herria\nEuskal Herriak berezko izaera du, Europako Herrien multzoaren barruan. Euskal Herriak ondare historiko, sozial eta kultural paregabea gordetzen du. Ondare hori Araba, Bizkaia, Gipuzkoa, Nafarroa, Lapurdi, Zuberoa eta Behe Nafarroako biztanle guztiena da, Pirinioen bi aldeetan dauden lurralde horietako biztanle guztiena, eta ezin du inork monopolizatu.\nEuskal Herria historian zehar finkatu den eremu geografikoak izen asko izan ditu: Baskonia, Nafarroako Erresuma, Euskal Herria edo Euskadi.\nEuskal Herria, gaur egun, hiru errealitate juridiko-administratibo ezberdinetan eta bi estatutan egituratzen da. Alde batetik, Euskal Autonomia Erkidegoa ?Araba, Bizkaia eta Gipuzkoako lurralde historikoak, alegia? eta Nafarroako Foru?Erkidegoa daude, biak Espainiako Estatuan. Eta, bestetik, Iparraldeko lurraldeak daude ?Lapurdi, Zuberoa eta Behe Nafarroa?; horiek guztiak Frantziako Estatuan daude eta ez dute berariazko egituraketa politikorik.\nEuskal Herria historian zehar ez da inor baztertzeko eratu, eta ez da inoiz inor baztertzeko eratuko -lehen ez da inor kanpoan utzi eta orain ere ez da inor kanpoan uzten, kanpoan geratzerik nahi ez badu-; aitzitik, gizarte bizia da, norberak euskal identitate sentimenduarekin bat egin nahi izatearen emaitza; gainera, kasu askotan, sentimendu hori bateragarria da beste nazio edo estatu batzuen parte sentitzearekin. Euskal Herriaren parte sentitze horrek arau juridikoak edo muga politikoak gainditzen ditu. Identitate nazionalaren sentimenduak ezin baitira inposatu, ezin baitira debekatu inolako dekretu, lege edo konstituzioren bidez. Naturaltasun osoz onartu behar da pertsona bakoitzak nahi duen partaide izate edo identitate sentimendua izan dezakeela, Giza-Eskubideen Kartan bereriaz adierazten den bezala.\nb) Eta bere etorkizunaz erabakitzeko eskubidea du\nEuskal Herriak bere etorkizunaz erabakitzerakoan zein iritzi duen jakinarazteko eskubidea du. Eskubide hori Legebiltzar honek 1990. urtean gehiengo absolutuz onartu zuen, herrien autodeterminazio-eskubidearen arabera. Herrien autodeterminazio?eskubide hori Eskubide Zibil eta Politikoen Nazioarteko Itunean eta Eskubide Ekonomiko, Sozial eta Kulturalen Nazioarteko Itunean ere onartzen da. Hona zer aldarrikatzen duten hitzarmen horiek lehenengo artikuluan: "Herri guztiek askatasunean erabakitzeko eskubidea dute. Eskubide hori dela-eta, izaera politikoa askatasun osoz erabakiko dute, eta garapen ekonomiko, soziala eta kulturala bultzatuko dute". Bi itun horiek, gainera, Espainiako Estatuaren konstituzionalitate-blokeari gehitu zaizkio, 1977ko apirilaren 13ko berrespen-tresnaren bidez.\nEuskal Herriak bere etorkizunari buruzko erabakiak hartzeko duen eskubideaz baliatzeko, gaur egun Euskal Herriari egitura ematen dioten eremu juridiko-politikoetako herritarrek bere etorkizunaz erabakitzerakoan zein iritzi duten jakinarazteko eskubidea arduratsu errespetatu behar da. Hau da, Euskal Autonomia Erkidegoko herritarren erabakiak, Nafarroako Foru Erkidegokoenak eta Iparraldekoenak errespetatu behar dira, elkarren artean izan nahi dituzten barne-harremanak nahiz bakoitzaren Estatuarekin izan nahi dituztenak ezar ditzaten.\n· Proposamena eta bere edukia\n- Euskal Herriaren parte garenez, Euskal Autonomia Erkidegoak erabaki?eremu bat osatzen du.\n- Jatorrizko subiranotasuna dugu, gure eskubide historioak berariaz jaso baitira Konstituzioan eta indarrean baitaude eguneratuta.\n- Gernikako Estatutuaren Xedapen Gehigarria eta Eusko Legebiltzarrak 1990eko otsailaren 15ean Autodeterminazio?Eskubidea aldarrikatzeko hartu zuen Erabakiaren Xedapen Gehigarria erabili nahi ditugu.\nHori guztia dela eta, elkarbizitzarako Itun Politiko berri bat aurkeztu nahi diogu Espainiako Estatuari, gure nortasun nazionala onartzean eta nazio anitzek osatutako estatu bati askatasunez elkartzean oinarritutako itun bat.\nAzken batean, Euskal Autonomia Erkidegoa Euskal Herriaren parte eta erabaki-eremu denez, eta gure etorkizuna askatasunean eta demokrazia erabiliz erabaki nahi dugunez, Espainiako Estatuarekiko harreman?aro berria planteatu nahi dugu, elkartutako nazio librearen status berri batean oinarriturik.\n· Itun berriaren edukia\nGernikako Estatutuak gaurko autonomia erregimenari ezartzen dizkion ahalmenetatik abiatuta, gure autogobernua ondoren adieraziko ditudan terminoetan sakontzea planteatzen dugu:\n1) Gure nortasun nazionala eta gure etorkizunaz erabakitzeko eskubidea legez onartzea.\nEuskal Herriak etorkizunaz erabakitzerakoan zein iritzi duen jakinarazteko eskubidea onartzea; hau da, egun Euskal Herria eratzen duten lurralde, lege eta politika eremu ezberdinetako borondatea errespetatuz, Euskal Herriak izan nahi dituen barneko eta kanpoko harreman markoa onartzea.\nEuskal Autonomia Erkidegoa Euskal Herriaren parte eta erabaki-eremu denez, etorkizunaz erabakiak hartzeko dugun eskubidea eratu nahi dugu, euskal gizarteari erreferendumaren bidez kontsulta demokratikoak egitea arautu eta kudeatzeko ahalmen osoa onartuz.\nHalaber, eta Estatuaren nazio aniztasunaren arabera, euskal nazionalitatea nahi duenari naturaltasun osoz aitortzea planteatzen dugu, lege, politika eta administrazio ondoriok ditzan.\n2) Euskal Autonomia Erkidegoko Lurraldeen eta Nafarroako Foru Komunitatearen arteko harreman-askatasuna.\nAskatasun horren euskarria honako hau da: EAEko lurraldeetako herritarrek (Araba, Bizkaia eta Gipuzkoakoek, alegia) eta Nafarroako Foru Komunitatekoek eskubidea dute bere garapen eta ongizate politiko, sozial, ekonomiko eta kulturala lortzeko egokienak diren lokarri politikoak eta barne-harremanak ezartzeko, eta horretarako muga bakarra beraien borondatea da.\nArgi eta garbi utzi nahi dut, behingoz, bakarrik nafarrei dagokiela bere etorkizunari buruzko erabakiak hartzea. Errespetuaren premisa honetatik, inork ezin ditu inposatu, ezta eragotzi ere, Euskal Autonomia Erkidegoko eta Nafarroako Foru Komunitateko herritarrek askatasunez ezarri nahi dituzten harreman bideak eta tresnak.\n3) Frantziako Estatuan kokatutako euskal lurraldeekin, Iparraldekoekin, harremanak izateko ahalmena.\nPirinioetako bi aldeetara dauden euskal lurraldeen arteko harreman?markoa sakontzea planteatzen dugu, Iparraldeko lurraldeekin -Frantziako Estatuko euskal lurraldeekin, hain zuzen- ditugun lotura historiko, sozial eta kultural bereziak estutzeko. Horretarako, araudi komunitarioa eta Europar Batasuneko estatu ezberdinen lurraldeen arteko mugaz bestaldeko lankidetza bideratzen duten itunak ahalik eta zabaltasun eta malgutasun handienez erabiltzea proposatzen dugu.\n4) Euskal botere judizial autonomoaren eraketa .\nEuskal botere judizial autonomoa eratzeak, botere legegilea eta botere betearazlearekin batera, gure autogobernua osatuko du. Botere judizial hori eratuta, instantzia judizial guztiak Euskadin agortuko dira eta gure Erkidegoak ordezkatuko du Estatua justizia-administrazioan. Estatuan indarrean dauden prozesu?printzipio eta oinarrizko eskubide berak ezartzea izango du muga, eta Estatuaren eremuarekin eta Europarenarekin koordinatu eta lankidetzan aritzeko esparrua ezarriko zaio.\n5) Euskadiko erakunde politikoak eratzeko bermea .\nHau da, autonomia osoa autogobernu politikoaren erakunde propioak diseinatzeko. Horrek esklusibotasuna ekarriko du antolaketan, segurtasun publikoan, foru eta toki administrazioan eta zuzenbide pribatuan, auzotasun, familia, ondare-harreman, enpresa eta gizarte zibilaren eremuan.\n6) Gure izaera kulturala gordetzea .\nKultura-identitatearen ezaugarriak heziketaren eta ezagutzaren transmisio-sistema osoan gordetzea ekarriko duen herri-politika autonomoa garatuta. Horrek eskuduntza esklusiboa dakar kultura, hizkuntza eta heziketaren arloan; baita zenbait alor enblematikotan ere, hala nola, kultura-jarduerak eta kirolen euskal federakuntzen nazio-selekzioak nazioartean ordezkatzean, horiek hori nahi badute.\n7) Eremu propioa garatzea gizarterako eta lanerako, ekonomiarako eta babes sozialerako.\nHorretarako, geure politika ekonomikoa, zerga eta fiskalitate sistema, lan harremanetarako sistemak eta aurreikuspenerako, ongizaterako eta gizarte segurantzarakoak era autonomoan kudeatuko dira, Estatuarekiko eta Europarekiko elkartasun eta lankidetzarako behar diren tresnak ezarriz.\n8) Gure baliabide naturalen eta azpiegituren kudeaketa bermatzea .\nHau da, jarduera publikoen esklusibotasuna, euskal lurraldeari dagokionez, ingurumenaren jasangarritasunean, lurraren erregimenean, baliabide naturalen eta komunikabide-azpiegitura guztietan titulartasunean.\n9) Estatuarekin bi aldeko berme-sistema ezartzea, izenpetutako Ituna alde bakar batek alda ez dezan .\nItun batez eta askatasunean eta boluntarioki partekatzen den subiranotasun-kidetzaren eredu batez ari bagara, elkarrekiko berme-erregimena ezarri beharra dago, izenpetutako ituna alde bakar batek murriztu, aldatu edo interpretatu ez dezan. Horretarako, hainbat formula plantea daitezke, hartzen diren konpetentzien motaren eta izaeraren arabera. Esklusibotasunez burutzen diren herri-politiken kasuan, politika horiei eragiten dieten kanpoko arau juridikoek Euskadin eraginkortasun osoa izateko, Eusko Legebiltzarrak berretsi beharko ditu.\nGainontzeko materien kasuan, adiskidetze gune eta arauak eratu beharko dira, desadostasunik egonez gero, gatazkak bakea eta demokrazia erabiliz konpondu ahal izateko.\n10 ) Europan eta munduan ahots propioa izateko ahalmena.\nEuskal Herria Europaren parte da historiaren hastapenetatik eta gaur egun Europako Batasunak osatzen duen espazioan gauzatu beharko dituzte etorkizunean gizarte, ekonomia, politika eta kulturaren arloko harremanak euskal erakundeek, Espainiak eta Europako erakundeek.\nEuropan, zorionez, sozialki eta intelektualki gainditu dira Espainiako Estatuan oraindik konpontzeke dauden eztabaidak. Hainbat printzipio demokratiko -hala nola, elkartze librea, herriek erabakitzeko duten eskubide demokratikoa, partekatutako subiranotasuna, mugakideen arteko lankidetza edo estaturik gabeko nazioen izaeren errespetua- normaltasun osoz onartzen dira Europan, eta Espainiako Estatuak jarraitu beharreko arauak markatu behar dituzte.\nEuskal Autonomia Erkidegoko erakundeok zuzenean egon nahi dugu Europako erakundeetan, gure eskuduntza esklusiboak defendatzeko eta gure identitate propioa ordezkatzeko. Planteatzen duguna Europako Batasunaren Itunean ezarrita dago, eta horren lekuko da Europako erakundeetan herrialde eta nazio askok parte hartzea eta batzuetan kontseiluen buru izatea ere.\nHorri dagokionez, Europarekin izan nahi dugun harremana "elkartutako herrialde edo nazioaren status"aren bidez planteatzen dugu; parte hartzeko formula aurreratu hori, Konbentzio Europarra bera aztertzen ari da, 2004. urtean Batasunaren itunak aldatzen direnerako. Hau da, gure berezitasunek eta Europako beste nazioenek berariaz azaldu behar dute Europako konstituzio berrian.\nHalaber, eta nazioarteko zuzenbidearen ezarpenik zabalenaren arabera, ahots propioa izan nahi dugu munduan eta nazioarteko erakundeetan; era berean, ekonomian, kulturan eta erakundeetan ditugun interesak sustatzeko eta gure Herriaren identitatea defendatzeko, nazioarteko itunak izenpetzeko ahalmena izan nahi dugu.\nEuskal herritar askorentzat, Foruak, Euskal Herriaren Eskubide Historikoak, dira gure benetako konstituzioa, oraindik ere.\nEdonola ere, borondate politikoa baldin badago, euskal arazoa deritzana konpondu nahi baldin bada, normalizazio politikorako eta elkarbizitzarako benetako egitasmoa gauzatu nahi bada, gaurko ordenamendu juridikoan dauden hainbat prozedura eta tresna erabil daitezke.\nProzedura Gernikako Estatutuaren 46. artikuluan aurreikusten da, eta tresnak honako hauek dira:\nGernikako Estatutuaren Xedapen Gehigarria:\n"Estatutu honetan ezarri den autonomia-erregimenaren onarpenak ez du esan nahi, Euskal Herriari herri gisa historian barrena dagozkiokeen eskubideei uko egiten zaienik, ordenamendu juridikoak erabiltzen duenaren arabera gaurko daitezkeelarik".\nKonstituzioaren lehenengo Xedapen gehigarria:\n"Konstituzioak babestu eta onartzen ditu forudun lurraldeetako eskubide historikoak. Forudun erregimenaren gaurkotze orokorra, dagokionean, Konstituzio eta Autonomia Estatutuen barnean egingo da".\nKonstituzioaren bigarren Xedapen indargabetzailea.\n"Inolako iraupenik gorde ahal baldin badu, 1839ko urriaren 25eko legea, Araba, Gipuzkoa eta Bizkaiko probintziei dagokiena, behin betiko derogaturik geratuko da. Era berdinetan, 1876ko uztailaren 21eko legea behin betiko derogaturik geratuko da".\nEskubide Zibil eta Politikoen Nazioarteko Hitzarmena, 1966ko abenduaren 19koa.\nEspainiako Erresumak berretsia, 1977ko apirilaren 13ko berrespen-tresnaren bidez, eta 1997ko apirilaren 30ean 103 zenbakiko Estatuaren Aldizkari Ofizialean argitaratua.\nEskubide Ekonomiko, Sozial eta Kulturalen Nazioarteko Hitzarmena, 1966ko abenduaren 19koa.\nEuskal gizartearen borondatearen zilegitasun demokratikoa, erreferendumaren bidez adierazia eta ordezkatzen duten erakundeen bitartez eratua.\nArazo politiko bat dagoela onartuz gero, itundutako irtenbide politikoa aurkitu behar dugu. Ez da egia arazo juridikoa dugunik; arazoa borondate politiko eta demokratikoa ez izatean datza.\nPlanteatzen dugun harreman?eredu berria, guztiz bat dator Konstituzioaren interpretazio ireki eta malguarekin, Estatuaren nazio aniztasunean oinarritzen baita Konstituzioa, Espainiako konstituzionalista adituek defendatzen dutenaren arabera. Gainera, planteatzen dugun ereduak ez du bakarrik Euskadirentzat izan nahi. Espainiako Estatuko beste herri eta nazionalitateentzako harreman eredua izan liteke, Estatua egitura federal asimetriko gisa ulertu ezkero, Alderdi Sozialistako ordezkari ezagunek defendatzen dutenaren arabera, eta, noski, Ezker Batuak aldarrikatzen duen elkartzee libreko federalismoaren kontzepziotik ulertuz gero. Baina gehiago esango dizuet: elkartze librean eta partekatutako subiranotasunean oinarritutako harreman-eredu hau Europan eta nazioartean erabilia eta onetsia da. Eredu hau Europaren eraikuntzaren oinarrian dago eta, are gehiago, Europako estatuen eta mendebaldeko beste estatu batzuen oinarria izan da. Azken batean, proposamen honek zenbait oinarri juridiko eta politiko biltzen ditu; beti ere, Estatu baten barruan bereizitako nazionalitateak izatetik edo estatu ezberdinak eragiten dituzten arazo nazionalengatik sortutako harreman-gatazkak bakea eta demokrazia erabiliz konpontzeko Europako Mendebaldean erabili izan diren eta orain ere erabiltzen direnak.\nHauxe da XXI. mendean munduak aurrez aurre duen eztabaida handienetako bat; hau da, nola bildu nazio-errealitateak eremu juridiko, sozial eta politikoan. Nola errespetatu estatua osatzen ez duten nazioen nortasuna. Nola bideratu bere presentzia, bere eskubideak eta bere kezkak. Nola ezarri harreman-markoa munduaren antolaketa berrian, horretarako ezin baita oinarritu nortasun ezaugarrien ezabapenean eta inposaketan, errespetuan eta elkartze librean onarritu behar baita. Hori gure erronka eta gure desafioa ere bada. Elkarrizketaren bidez aurre egiteko gaitasunaren menpe dago etorkizunean izan dezakegun elkarbizitza.\nEuskal gizartearen borondate demokratikoaren errespetuan bukatzen den bidea.\nFormalki iragarri nahi dut Egoera Politikoari buruzko Eztabaida honek bidea hasten duela, elkarbizitzarako itun politiko berria eratuta bukatzeko, prozesu ireki, malgu, legezko eta demokratiko baten bitartez, euskal gizarteak berretsi dezan.\nProzesua ez zaio mugatuko ordezkari politikoen eremuari; aitzitik, gizarteak ere parte hartzeko aukera izango du. Irekitasunaren printzipioak bazterketarik eza dakar; hau da, euskal gizartean dauden eta horrela nahi duten sentsibilitate politiko eta sozial guztiek askatasunez har dezakete parte.\nProzesua beti irekita egongo da, bazterketarik ezaren printzipioa indarrean egongo da aldi guztietan; baina, era berean, betorik ezaren printzipioa funtsezkoa izango da; ez dugu oztopatzerik eta blokeoa erabiltzerik onartuko.\nProzesua malgutasunez planteatuko da, azken emaitza aurretik epaitu gabe, eta aldi ezberdinetan sar daitezkeen ekarpen sozial eta politikoak kontutan hartuta.\nIndarrean dauden estatutu-arauetan eta konstituzio-arauetan ezarritako prozedura-bidea jarraituko da.\nEuskal Autonomia Erkidegoan hain zuzen, gaurko Autonomia Estatutuaren 46. artikuluan ezarritako aldatze?prozedura legala jarraituko da.\nEuskal gizartearen gehiengo demokratikoak berretsiko du behin betiko egitasmoa erreferendumaren bidez.\nBehin betiko berrespen hori baldintza egokietan egingo da, euskal gizartea askatasunez mintzo dadin, indarkeriarik eta bazterketarik gabeko eszenatoki batean.\nIrekitako prozesuaren garapena zuzenduko duten printzipio edo oinarriak finkatu ondoren, nire iritziz, horiek lortzeko bidea markatu behar duten aldi eta konpromiso azalduko ditut.\nProzesuaren aurkezpen eta irekiera:\nLehenago azaldu dudan bezala, formalki iragarri nahi dut Estatuarekin itun politiko berria lortzeko prozesua hasiko dela. Egoera Politikoari buruzko Eztabaida honek prozesua irekiko du ofizialki.\nHorren inguruan, aurreratu nahi dizuet hurrengo astetik aurrera bi aldeko bilerak egingo ditudala Legebiltzar honetan ordezkatuta dauden indar eta sentsibilitate politiko guztiekin, ireki den prozesuan parte hartzera pertsonalki gonbidatzeko eta hasierako aldian edo ondorengo aldietan lan egin edo parte hartzeko asmorik duten ezagutzeko.\nHalaber, lehendabiziko aldi horretan, nik neuk azalduko dizkiet egitasmoaren eta prozesuaren oinarriak Euskadiko enpresarioen eta sindikatuetako ordezkariei eta gizarte eta kultura erakundeei.\nFormazio politikoekin eta ekonomia, gizarte eta kultura eragileekin bi aldeko aurkezpenaren lehenengo fase hori egin ondoren, euskal gizarteari irekiko diogu informazio prozesua. Euskal gizarteak eskubide osoa du irtenbide-egitasmo honen oinarri eta printzipioak ezagutzeko, bertan parte hartzeko eta iritzia emateko. Gizartearen beraren iritzi eta ekarpenak ezagutu nahi ditugu, gure gogoetei eransteko.\nAtal-testu baten zirriborroaren elaborazio eta aurkezpena\nEusko Jaurlaritzak, bere erantzukizuna betetzeko eta Gernikako Estatutuak ematen dizkion atribuzioak erabiliz, konpromisoa hartzen du, gehienez hamabi hilabetetan, atal-testu baten zirriborroa egin eta aurkezteko, Legebiltzar honetan onartutako oinarrietatik abiatuz, eta tarte honetan egin diren ekarpen sozial eta politikoak aintzat hartuz.\nEztabaida politiko eta soziala, eta negoziazioa Estatuarekin\nLehen zirriborro horretatik, eztabaida politiko eta sozialerako prozesu berria irekiko da, behin betiko proposamena egin ahal izateko. Proposamen hori euskal gizarteari ezagutaraziko zaio, kontrasta dezan, Eusko Legebiltzarrari tramitatzeko bidali aurretik, Gernikako Estatutuan ezarritako prozeduraren arabera. Ondoren, Estatuarekin negoziatu eta ituntzeko prozedura egokiak irekiko dira.\nEuskal gizarteak behin betiko berretsiko du, erreferendumean, Estatuarekin lortutako Itun politikoa edo, hala balegokio, Eusko Legebiltzarrak onartutako egitasmoa, indarkeriarik eta bazterketarik gabeko eszenatoki batean.


Gazta denboraldiari hasiera eman diote Ordiziako Artzain Egunean Gazta denboraldiari hasiera eman diote Ordiziako Artzain Egunean\nApi 19, 2017\tNork\tGoierriko Hitza\t-\nGazta denboraldiari hasiera eman diote Ordiziako Artzain Egunean\nIdiazabal Gaztaren denboraldi berria hasitzat eman dute gaur, Ordiziako Artzain Eguneko ekitaldiekin. Luis Irizar maisu sukaldariak ebaki du gazta, “oso fina, lurraren harribitxia” dela esanez. Ekitaldi berean, Niko Osinalde omendu dute, hogei urtez baino gehiagoz Goitur turismo agentzian egindako lanagatik. Artzainak ere gogoan izan dituzte, eta erregulartasun eta kalitate sariak eman dizkiete Xanti Etxezarreta goierritarrari (artzain ekoizlearen atalean) eta Sunbillako Lizun gaztandegiari (gaztandegien arloan). Erakunde publikoetako ordezkariek ez ezik, makina bat sukaldari ezagunek eta hainbat artzaik ere parte hartu dute Ordiziako udaletxean egindako ekitaldian.\nGainontzean festa giroko eguna izan dute gaur Ordizian. Hamaiketan puntuan, lau artaldetan banatutako 2.000 buruk Ordiziako kale nagusia zeharkatu dute, ikusle mordoskaren artean. Asteroko plazako ekoizleen postu eta produktuez gain, artisauen lanak eta mota askotako jakiak ere ikusi ahal izan dira. Garagartza plazan berriz, ardi eta aharien lehiaketak egin dituzte. Saridunen artean izan dira Idiazabalgo Olazagibel baserria eta Olaberriko Aizpea artegia.\nArtzainen omenezko eskultura\nArtzainei eta artzaintzari gorazarre egiteko eguna izaten da gaurkoa, eta Ordizian, haien omenezko eskultura bat izango dute hemendik aurrera. Izan ere, Javier Arrieta eskulturgile zegamarrak eta Urkiri Salaberria ondare doktoreak elkarlanean egindako Peru oroigarria jarri dute Jakes etxearen aurrean. Etxeko paretan grabatuta dago artzainaren irudia, eta hari itsatsita, harri landuzko besoa eta arkumea ditu. Urte bete pasako lana izan da. 1,70 metroko artzaina da Peru, izenarekin harriaren sinbologia uztartuz. «Peru Pedro, Petrus da euskaraz, harria esan nahi du», diote. Irudiarekin arreta piztu eta hausnarketa eragin nahi dute: «Arreta deitu nahi dugu, eta aurrean geratzen zarenean hausnarketa hasiko da; artea horretarako da, jendea geratzeko eta hausnartu arazteko».\nPlaza Nagusian dagoen Goizane, emakume baserritarraren proiektuaren segida da; «hirugarrena ere bidean» dela azaldu dute.\nGure Esku Dagok giza-kateko spota egin ...


Elkarrekin Donostiak emakumeen, etxebizitzaren eta ingurumenaren aldeko mozioak aurkeztu ditu – GAUR DONOSTIA\nElkarrekin Donostiak emakumeen, etxebizitzaren eta ingurumenaren aldeko mozioak aurkeztu ditu\nKrisiak ekarriko dituen murrizketen aurrean, emakumeen bizitzan eragina duten inbertsioak blindatzea defendatu du Aranetak\n Zabortegien utzikeriak eta kontrolik ezak gure mendiak zabortegiekin nahastea ekarri duela salatu du koalizio aurrerakoiak\nIkasturtearen azken osoko bilkuran, Elkarrekin Donostia udal-taldeak (Podemos Euskadik, Ezker Anitza-IUk eta Equo Berdeakek osatutako koalizioa) mozio sorta bat aurkeztu du berdintasunaren, ingurumenaren eta etxebizitzaren inguruan, aurre egin behar diogun krisiaren arazoen aurrean Donostiako herritarrak babesteko.\nHonela, Aitzole Araneta taldeko bozeramaileak emakumeen etxearekin sinatutako hitzarmenari dagokionez, eta 2020ko udal aurrekontuetan berdintasunaren alorreko aurrekontu-partidak osorik mantentzeko murrizketarik ez egiteko eskatu du.\nIzan ere, Aranetaren ustez, COVIDaren krisiak emakumeengan eragin bikoitza izan du. “Lehenik eta behin, birusari aurre egin behar izan diote, unerik kritikoenetan funtsezko lan asko eginez. Eta bigarrenik, pandemiak eragiten duen krisi ekonomikoaren eta enpleguaren ondorioak gehien pairatzen dituztenak eta jasango dituztenak dira”. Horrela, Elkarrekin Donostiak uste du “justiziazkoa” dela krisi honetan etorkizunean egingo diren murrizketen aurrean emakumeen bizitzari zuzenean eragiten dioten gaietako inbertsioei eustea.\nPairatzen ari garen pandemiarekin zerbait argi geratu bada, hauxe da: etxebizitza premia biziko ondasuna dela eta, hala ere, oraindik ez dagoela etxebizitza duin bat arrazoizko prezioan eskuratzea bermatzen duen politika publikorik. Eta, ildo horretan, Elkarrekin Donostia taldeak salatu du Udal Gobernuak ez duela arazoa serio hartzen eta neurriak hartzera premiatzen duela alokairuko parke publikoan Donostiako udal-planak adierazten zituen ia 4.000 etxe hutsen zati handi bat sar dadin (6.624, Etxebizitzaren Euskal Behatokiaren arabera, 2017an).\nHaizea Garayk aurkeztutako mozioan, koalizio aurrerakoiak hiriko etxebizitza hutsen diagnostikoa egitea eskatzen du, eta horretan oinarrituta, jarduteko neurriak proposatzea. Bestalde, pisu turistikoen ugaritzearen aurrean neurri sendoagoak hartzeko eskatu dute.\nElkarrekin Donostiak premiazko interpelazioa aurkeztu du Belartza II eremua AHTren obren zabortegi gisa erabiltzearen aurka.\nZabortegien utzikeriak eta kontrolik ezak gure mendiak zabortegiekin nahastea ekarri duela salatu du koalizio aurrerakoiak.\nEra berean, Garay kezkatuta agertu da Santa Klarako itsasargiaren barruan Cristina Iglesiasen eskultura instalatzeko proiektuak eta haren egokitzapen-lanek uhartearen inguruan izan lezaketen eraginagatik. Horrela, zinegotziak Udal Gobernuari eskatu dio ebaluazio-txosten bat egin dezala eskultura instalatzeko egokitzapen-lanek ingurunean eragindako kalteei buruz, eta, ondorioz, aipatutako txostenean antzemandako kalteak konpon ditzala. Koalizioak ingurumen eraginari buruzko plan bat egiteko eskatu dio Udal Gobernuari, esku-hartzearen ondoriozko ekintza antropikoak eragindako kalteak saihesteko.\nAzkenik, Elkarrekin Donostiak mozio bat erregistratu du Udalak Eusko Jaurlaritzari Hondarribiko Udalak Zaldunbordan “outlet” proiektua bertan behera utz dezan eskatzeko. Izan ere, Aranetak justifikatu duenez, Donostiako merkataritzari kalte handia egingo dio makrooutlet hori, negozio eredu “irrazional” baten aurrean lehiatu ezin delako.\nAranetaren hitzetan, “Saltoki handiek enplegu oso prekarizatua sortzen dute, askotan aldi baterakoa eta, gainera, sortzen dutenaren bikoitza suntsitzen dute”. Inguruko hurbileko merkataritzari eta ingurumenari kalte larria eragingo die proiektuak.\nAnterior Entrada anterior: EH Bildu pide al Gobierno Municipal que levante la suspensión a las subvenciones para la rehabilitación de edificios\nSiguiente Entrada siguiente: Elkarrekin Donostia lleva a pleno mociones por las mujeres, la vivienda y el medio ambiente\nElkarrekin Donostia reivindica un modelo de ciudad basado en la accesibilidad a la vivienda, los cuidados, los servicios públicos y el empleo\nElkarrekin Donostiak etxebizitzaren irisgarritasunean, zaintzan, zerbitzu publikoetan eta enpleguan oinarritutako hiri-eredua aldarrikatu du


Diputatuen kontseiluak 2019ko otsailaren 12ko bileran onartutako gaiak - Artikulua - ORAIN Gipuzkoa\nDiputatuen kontseiluak 2019ko otsailaren 12ko bileran onartutako gaiak\nDiru laguntza hauen oinarri arautzaileak eta 2019ko deialdia onartzea: "Etorkizuna Eraikiz GipuzkoaLab" programako diru laguntza lerrokoak.\nOnespena ematea Gipuzkoako Foru Aldundiak garapenerako lankidetzan jarduteko esparru estrategikoari.\nDiru laguntza hauen oinarri arautzaileak eta 2019ko deialdia onartzea: garapenerako lankidetza sustatzeko.\nDiru laguntza hauen oinarri arautzaileak eta 2019ko deialdia onartzea: Gipuzkoako Lurralde Historikoko landa bideei zuzendutakoak.\nDiruzko ekarpena egitea Gipuzkoako Garraioaren Lurralde Agintaritzari: 2019ko funtzionamendu gastu arruntak finantzatzeko.\n2019. urteari dagokion gastua baimentzea: diru-sarrera bermatuen sisteman sartuta dauden bidaiarien errepideko garraio publikoko linea erregularren enpresa emakidadunentzako konpentsazio gisa.\nIbilgailu bat doan besterentzea Aspanogi Gipuzkoako Haur Minbizidunen Guraso Elkarteari.\nGastua baimendu eta xedatzea Autobuses Garayar SA enpresaren alde: 2019an "Andoain-Donostia, adarrak barne" eta "Pikoaga-Hernani-Donostia" emakidetako bidaiarien garraio erregularreko zerbitzuak ustiatzeagatik adostutako konpentsazioari aurre egiteko.\nKreditu gehigarria onartzea Ogasun eta Finantza Departamentuan (2018ko Informatika plana).\nKreditu gehigarria onartzea Ingurumeneko eta Obra Hidraulikoetako Departamentuan (Hondartzen irisgarritasuna hobetzeko lanak).\nKreditu gehigarriak onartu eta gastua baimentzea Ogasun eta Finantza Departamentuan konkurtso eta zerga-bilketako prozeduretan ondasun higiezinen eta eskubideen adjudikazioa finantzatzeko.\nProiektu hau onestea eta proiektuari dagozkion obrak kontratatzeko espedientea eta obren zuzendaritzarako laguntza teknikoa kontratatzeko espedientea: "San Lorentzo-Larreko tuneleko Donostiako noranzkoko hodian (A-15 autobidea) estaldura sendotzea eta instalazioak egokitzea (2004/54/CE Direktiba) (2-IN-83/2018)".\nTolosako Udalarekin eta Iurreamendi egoitza erakunde autonomoarekin sinatu beharreko hitzarmena onartzea: adineko pertsonentzako Iurreamendi egoitzaren kudeaketa eskualdatzeko.\nArrasateko Udalarekin sinatu beharreko hitzarmena onartzea: adineko pertsonentzako Iturbide udal egoitzaren kudeaketa eskualdatzeko.\nGastua baimendu eta xedatzea: mendeko adinekoei hainbat zerbitzu eskaintze aldera sinatutako kontratu-programek eta lankidetza hitzarmenek 2019an eragingo dituzten obligazio ekonomikoak betetzeko.\nOnestea udalekin sinatu beharreko kudeaketa mandatuaren hitzarmenaren eredua: mendekotasun prestazio ekonomikoak jasotzen dituzten herritarrek jasotako zaintzaren kalitatearen aldiko jarraipena egiteko.\nDiru laguntza hauen oinarri arautzaileak eta 2019ko deialdia onartzea: Gipuzkoako Lurralde Historikoko iraunkortasuna eta ingurumeneko hobekuntza sustatzeko jarduerak egiten dituzten udalei, mankomunitateei, eskualdeko erakundeei, elkarteei eta enpresei zuzendutakoak.


Ramakrishna (Gadadhara Chattopadhyaya ere deitua) erlijio-gizon hindua izan zen (Hooghly, Bengala, 1836ko otsailaren 18a - Kalkuta, 1886ko abuztuaren 16a). Bere garaian eragin handia izan zuen «bedanta» filosofia sistemaren jarraitzailea eta sustatzailea izan zen. Indian eta atzerrian hedatu zituen Ramakrishnaren ideiak haren ikaslea izan zen Vivekananda filosofo indiarrak. Belurren (Kalkutatik hurbil) bere izeneko erlijio-ordena sortu zuen 1897. urtean, gero munduko herri guztietara hedatu zuena. Ramana Maharshi filosofoa izan zen Ramakrishnaren tradizio mistikoaren jarraitzailea.\nRamakrishna (Gadadhara Chattopadhyaya ere deitua) erlijio-gizon hindua izan zen (Hooghly, Bengala, 1836ko otsailaren 18a - Kalkuta, 1886ko abuztuaren 16a). Bere garaian eragin handia izan zuen «bedanta» filosofia sistemaren jarraitzailea eta sustatzailea izan zen. Indian eta atzerrian hedatu zituen Ramakrishnaren ideiak haren ikaslea izan zen Vivekananda filosofo indiarrak. Belurren (Kalkutatik hurbil) bere izeneko erlijio-ordena sortu zuen 1897. urtean, gero munduko herri guztietara hedatu zuena. Ramana Maharshi filosofoa izan zen Ramakrishnaren tradizio mistikoaren jarraitzailea. (eu)


Lekeitioko EH bilduren ustez, EAJ-ren udal gobernuak aurkezten dituen prosezuak "ez dira parte hartzaileak"-Lea-Artibai eta Mutrikuko Hitza : Lea-Artibai eta Mutrikuko Hitza\nLekeitioko EH bilduren ustez, EAJ-ren udal gobernuak aurkezten dituen prozesuak "ez dira parte hartzaileak"\nLekeitioko Udalean agintean dagoen EAJren udal gobernuak 2017ko aurrekontuei buruzko informazioa zabaldu eta herritarrei ekarpenak egiteko erabili duen prozesuak “parte hartzetik ezer gutxi” duela adierazi du Lekeitioko EH Bilduk. Aurrekontuen kasuan, esate baterako, Udaletik aldizkarian eginda dagoen aurrekontu proposamenaren nondik norako orokorrak partekatu besterik ez direla egiten esan dute. “Dagoeneko erabakita datorren diru banaketa bat herritarrei erakutsi, ezelako azalpen osagarririk barik, ekarpenak egin ditzaten, eztabaidarik barik”.\nEH Bilduk dionez, dagoen egoera ekonomikoan ezer gutxi egin daitekeela esaten du EAJk aldez aurretik, “eztabaida errotik mugatzeko”. Diotenez, herritarrek datorren urtean herrian egin nahi diren proiektuen informaziorik ere ez dute jasotzen. Eta beraz, arlo desberdinetan egin nahi denaren programa ezagutzen ez badu, herritarrak diruen banaketa egokia den ala ez zelan jakin behar duen galdetzen dute. “Arlo batzuetan oraindik udal batzordeetan ere ez da azaldu arlo horri dagokion plangintza. Baina aurrekontu proposamena onartzeko iradokizunak egiteko epeak badu data itxi bat dagoeneko”.\nLekeitioko zinegotziak udalbatzar aretoan.\nIazko urtean kritikatu zuten berdina, berriz ere, errepikatzen ari direla dio EH Bilduk. “Iaz, aurrekontuak onartzeko plenoan EAJren gobernuak konpondu beharreko akats moduan onartu zituenak, berriz ikusten ditugu”.\nIrisgarriagoa. HAPOren berrikuspenari dagokionez ere, antzekoa gertatzen ari dela adierazi dute. “Eztabaida publikorik bultzatu gabe, erakusketa bat egingo dela diote. Eta HAPOaren testua ikusgarri jarriko dutela. Zalantza handiak sortzen dizkigu horrek ere herritarren irisgarritasunari begira. HAPOaren prozesuan hartzen diren erabaki garrantzitsu eta estrategikoak ikusita, ez al da beharrezkoa herritarrei irisgarria izango zaien prozesu bat diseinatzea”, galdetu dute.\nEH Bilduren esanetan, EAJren gobernuak ez du parte hartzean sinisten. “Legez derrigortuta daudenera mugatzen ari dira. Baina ez dira ari benetako parte hartze bat bultzatzeko ahaleginik egiten. Hau ez da parte hartzea. Hau, bulegoetan hartutako erabakien zuritzea besterik ez da”.\n“Benetako udal parte hartzaile eta garden baterantz” pausoak ematen jarraitzea garrantzitsua dela uste du EH Bilduk. “Aurreko legealditik datorren eta laster onartu nahi den parte hartzerako udal ordenantzan azaltzen diren erronkak martxan jarriz eta egunerokoan eragiten diguten erabakietan herritarrak benetan inplikatuz”.\nLOTUTAKO ALBISTEA: Lekeitioko Udalaren aurrekontuen proposamena\nErlazionatutako edukiaLekeitioko Udalak 2017ko aurrekontu proposamena aurkeztu du


Ezjakintasunaren kartografia #255 - Zientzia Kaiera\nTxinatarrek, komunistak haiek, haien ekonomia ekonomia modu arrakastatsuan erreformatu bazuten, zergatik sobietarrek ezin izan zuten? José Luis Ferreirak klabe batzuk ditu: Why the Soviet Union could not be reformed\nVan der Waals materialak oso interesgarriak dira berez. Baina ezaugarrietako batzuk lodierarekiko duten dependentziak propietate konbinazio benetan bereziak topatzea dakar. DIPC-ren A unique combination of properties in a van der Waals antiferromagnet\nArgitalpen-data: 2019/03/30 · Atala: Dibulgazioa, Ezjakintasunaren kartografia\nEzjakintasunaren kartografia #242\nErrealitatea ez da denboran garatzen den espazio tridimentsionala, denbora garapenik gabeko espaziodenbora laudimentsionala baizik. Daniel Fernandezen The road to quantum […]\nSare sozialetan albiste faltsuak benetakoak baino azkarrago zabaltzen dira. Zergatik izan daiteke? Martha Villabonaren Why is false information more disseminated […]


Etxebizitza - Gautena\nAutismoaren Espektroko Nahastea duten pertsonek (AEN), gainerako pertsonek bezalaxe, bizimodu normalizatua egiteko aukera emango dien etxebizitza bat iristeko eskubidea dute. Hori lortzeko, laguntza bereziak behar izatean eta, hartara, bizitza osoan komunitatean egon ahal izatean datza gainerako pertsonenganako duten desberdintasuna. Alderdi hori beren senideen kezka handienetako bat da, etorkizunari begira segurtasuna lortu nahi baitute. Behar horiei erantzuteko, GAUTENAk komunitateko etxebizitza zerbitzua ematen du.\nNola iritsi zerbitzu hontara?\nKomunitate etxebizitzak gizarte zerbitzuekin hitzartuta daude. Senideak horrelako zerbitzu bat behar duela edo epe labur edo ertainean beharko duela uste duten pertsonek, lehendabizi, GAUTENAra jo behar dute, dituzten beharrei buruzko informazioa izan dezagun, eta ondoren, Gipuzkoako Foru Aldundiaren Programa Zerbitzura. Foru Aldundiaren taldeak, gurekin bat eginda, pertsona bakoitzak zein laguntza behar duen erabaki eta konponbide egokia baimentzen du.\nZer lortu nahi dugu zerbitzu honen bidez?\nAutismoaren Espektroko Nahastea duten Gipuzkoako pertsona guztiak, gu guztiak bezalaxe, etxeetan bizi daitezela ziurtatu nahi dugu. Etxebizitza bizitzaren giltzetako bat izan ohi da eta AEN duten pertsona gehienak ezin dira ongi moldatu gainbegiratzen ez den etxe batean. Baina badakigu nola lagundu eta urteak daramatzagu hori egiten, hain zuzen ere, dituzten laguntza bereziei esker, kalitateko bizimodua dutela ziurtatzen. Autismoaren gaian ongi prestatuta dauden profesionalak ditugu eta pertsonaren legezko zaindariekin urtero hitzartzen den laguntzeko plan indibidualizatu bat egiten dugu, inplikatuta dagoen pertsonak ahal duen neurri handienean laguntzen duen plan indibidualizatua, hain zuzen ere.\nNola funtzionatzen du zerbitzu honek?\nGAUTENAk laguntzen duen taldean askotariko jendea dugu, bizitza proiektu, baldintza eta premia desberdinak dituen jendea. Hori dela-eta, ahal dugun neurrian, gure laguntza pertsonalizatzen saiatzen gara. Urteek aurrera egin ahala, elkarrekin bizi diren talde desberdinak finkatzea lortzen ari gara.\nEtxe batzuetan zaharragoak diren pertsonak bizi dira; beste batzuetan, berriz, gazteagoak direnak. Taldearen tamaina aldatu egin daiteke, eta zenbait etxe edo etxebizitza gure auzoetako leku lasaiagoetan daude, eta beste pertsona batzuentzat, berriz, hirigunean dauden eta aktiboagoak diren lekuetan dauden bizilekuak ditugu. Aukeran baliabide mordoa edukitzeak proposatzen ditugun konponbideak gero eta hobeto indibidualizatzeko gaitasuna hobetzeko bidea ematen digu. Hartara, pertsona bakoitzak bizitzeko duen era gauzatu dezan errazten dugu.\nGure etxe guztietan bizi direnak goizean lanera edo dena delako iharduera egitera irteten dira, eta lanaldia edo jarduera amaitzen dutenean itzultzen dira. Gure langileen laguntzarekin eta komunitateko gainerako kideekin, etxebizitza bat aurrera ateratzeak dakartzan zeregin arruntak egiten laguntzen diegu: erosketak egitea, etxea eta arropa zaintzea, janaria prestatzea, besteekin harremanak izatea, hautatzen ikastea, barrukotasuna izatea, atsegin dituzten gauzez edo astialdiaz gozatzea. Beren etxeak, elkarrekin bizitzeko duten etxebizitzak, leku garrantzitsua hartzen du beren bizimoduan eta esparru horretan baliabide onak izatea funtsezkoa da denontzat


Hatortxu Rock @hatortxurock\nMilaka lagun batu ziren Hatortxu Rocken, argazkian Vendettaren kontzertuaren une bat.\nEskerrak eman beharrean gaude. Lehenik eta behin Lakuntzako herriari eta herritarrei. Haien etxeetako ateak ireki dizkigute eta lursailak utzi. Udal taldeari ere, gure alboan egoteagatik eta hau posible egiteagatik. Haiek gabe ezinezkoa litzateke izan dugun emaitza jasotzea. Lakuntzak asko eman digu eta Lakuntzari hau itzultzen saiatuko gara. Hasteko, herria utzi ziguten moduan itzuliz.\nPuntu honetan kezka bat adierazi nahi dugu. Garbitasuna. Akanpalekua zabortegi handi baten antzera geratu da. Badakigu Hatortxu Rock 20 eremu handian egin dugula. Saiatu gara zaborrak biltzeko ontziak jartzen, baina ez gara dena ongi egokitzera iritsi. Garbitasun txandek ahal izan duten guztia egin dute, baina akanpalekuan sortutakoari ezin izan diogu aurre egin. Hala ere, astelehenetik lan bikaina egin dute boluntario askok eta garbi itzuliko dugu lursail hau ere. Dena den, zera azpimarratzea gustatuko litzaiguke: Etorkizunean herri hau eraiki nahi baldin badugu, ingurugiroa zaindu beharra daukagu. Errespetuak balore garrantzitsua izan behar du eta bai natura zein albokoa zaintzea ezinbestekoa izanen da. Akanpalekuak edo parkinak ezin dira horrela utzi.\nIntentsitate baxuko hainbat eraso sexista\nEta kezka baino gehiago, gure haserrea adierazi nahi dugu beste gai batengatik. Intentsitate baxuko eraso sexista batzuk salatu dira, baita eraso lesbofobo bat ere. Batzuk, bai, baina bat bakarra gehiegizkoa da. Eraso hauek direla-eta bi pertsona kanporatu genituen. Hatortxu Rock denontzako esparru segurua izatea nahi dugu eta beraz, ez zarete ongietorriak. Izan argi parean aurkituko gaituzuela. Eraso hauen berri salaketa eta laguntza telefonora jo zutelako izan genuen. Honek ez du esan nahi eraso gehiagorik egon ez denik. Gizarte guztiaren ardura da emakumeek pairatzen duten eraso sexistekin amaitzea.\nOrokorrean, aldiz, Hatortxu Rock 20aren balorazio oso ona egiten dugu. Elkartasun, aldarrikapen eta jai egunak izan dira. Milaka pertsona bildu dira egunero Lakuntzan. Kontzertu guneak bete egin dira, eta gainontzeko aktibitateetan (hitzaldiak, mendi martxak, tailerrak...) jende ugarik hartu du parte. Giro aparta sortu dugu guztion artean. Eta hau ere gerturatutako jende guztiari eskertu beharrean gaude.\nDenon artean, edozer\nAskotan eztabaida zoroetan galtzen gara gure artean eta aldiz, elkarlanean aritzen garenean gauza ikusgarriak lor ditzakegula erakutsi dugu beste behin. Denon artean lortu dugu Hatortxu Rock 20 hau herri honen memoriaren txoko batean gordetzea eta eskema bera jarraitu beharko genuke herri bezala ditugun erronkei aurre egiteko. Hasteko, etxean falta ditugun guztiak gure artera ekartzeko. Garaipen sentimendu handi batekin bukatu genuen Hatortxu Rock 20, baina Kepa del Hoyo euskal preso politikoaren heriotzak erakutsi digu dena dagoela egiteko. Ez dugula galtzeko betarik. Denak etxean behar ditugula eta ez etorkizuneko data batean, gaur baizik.\nAuzolanaren bitartez edozertarako gai gara. Erotzat hartu gintuzten askok proiektu honekin hasi ginenean. Zer esanik ez 6.718 boluntario behar genituela jakinaraztean. Ba lortu dugu! Lortu duzue! Inoizko auzolan erakustaldirik handiena eman duzue! (igandean txanda egitera gerturatzen zen jende bati jai eman behar izan genion). Guztion prestutasuna ere azpimarratzekoa da. Bihotzez, mila esker guztioi!!!\nEta ez bakarrik azken lau egunetan lanean aritu zaretenoi. Hilabetetan eta batez ere azken asteetan gure bizitzaren ezinbesteko makulu izan zaretenoi. Ezagutzen ez genituen lagun asko agertu dira azken asteetan proiektu hau posible egiteko. Gurekin bizitzen eta gurekin lanean. Lanez lepo baina etengabe. Familia izugarria osatu dugu.Gauza bera esan nahi dugu aurkezpen biran, Euskal Herriko hainbat txokotatik lagundu gintuzten herritar guzti horiei. Ederra egin dugu denon artean.\nBestetik, NAIZi eskerrak eman beharrean ere bagaude. Elkarlanerako akordioaren bitartez, Hatortxu Rock 20ren dimentsioa handitu egin dugu. Zorionak egindako lan handiagatik eta mila esker gure bide hau aberasteagatik. Zorionak ere NAIZ guneko egitarau bikaina eta lan paregabeagatik. Modu berean, ez ditugu ahaztu nahi gurekin egon diren Info7 Irratia, Ahotsa, Eguzki Irratia, 11 Telebista, Topatu edo argazkilari guztiei.\nBaina ez ahaztu. Hatortxu Rock ez da ezeren ez inoren amaiera. Ez da ezeren ez inoren helburu. Tresna bat gara. Etxerako bidea eraikitzen ari gara eta hau da gure tresna. Asko dugu egiteko, baina asko gara egiteko. Euskal preso politiko, iheslari eta deportatuen etxerako bidea eraiki beharra daukagu. Elkartu, saretu, batu, sortu. Egin zure auzo edo herrian. Txikitik handira. Denok egin dezakegu zerbait eta denok gara ezinbestekoak mendeku krudel honi amaiera emateko.\nGuk ez dugu Hatortxu Rock antolatzen jarraitu nahi. Baina hemen jarraituko dugu denak etxean egon arte. Bidean aurkituko garelakoan.\nMila esker hau posible egin duzuen guztioi!\nKanal hauetan artxibatua: Iritzia | Ingurumena | Feminismoa | Hatortxu Rock | Lakuntza


EAJk atea ireki dio Sanchezek proposatutako itunean parte hartzeari; EH Bildu ez da joango | Gizartea | Berria\nNoiz sortua: 2020-04-09 16:40:03\n350 diputatutik 43 joan dira Espainiako Kogresura mariscal / EFE Tamaina handiagoan ikusi\nEspainiako presidente Pedro Sanchezek alarma egoera luzatzeari buruzko azalpenak eman ditu kongresuan. Onartu dute apirilaren 26ra arte alarma egoera luzatzea, eta ohartarazi du uste duela hamabost egun barru berriro alarma dekretua luzatu beharko duela.\nHala ere, datorren asterako jarri du lehen zita Sanchezek. Moncloako Itun berria egiteko bilera batera deitu ditu alderdi politikoak, sindikatuak, patronala, autonomia erkidegoetako lehendakariak eta beste sektore batzuetako ordezkariak. Horrela, COVID-19ak eragindako osasun krisiaren ondoren, Espainia «berreraiki» nahi du. Euskal alderdi nagusiek erantzun diote proposamenari: EAJk atea ireki dio parte hartzeari; EH Bildu, berriz, ez da joango.\nSanchezek asmoaren berri eman duenean, Aitor Esteban EAJren Espainiako Kongresuko bozeramaileak esan du bere alderdiak «arduraz» jokatuko duela, eta prest daudela joateko «herritarren interesak jokoan» dauden lekuetara. Hala ere, ohartarazi du edozein akordiok kontuan hartu beharko dituela autonomia erkidegoak, eta itunari «Moncloakoa» deitzea arbuiatu du. EH Bilduren kongresuko diputatu Oskar Matutek azaldu du ez direla egongo 1977an lortutakoen «berrargitalpena» diren itunean. Matuteren iritziz, bilatu nahi duten bakarra da «ezkutatzea jendea itotzen duten eta haien eskubideak murrizten dituzten zentralizazio gehiago eta eskuinaren politika neoliberalak aplikatu izana».\nAitor Estebanek esan du alarma egoera luzatzearen alde egingo duela EAJk, momentu honetan «garrantzitsuena» pandemia amaitzea dela, eta horretarako beharrezkoa dela zirkulazio eskubidea murriztea. «Hori alarma egoeran egonda soilik egin daiteke», zehaztu du. EH Bilduk, berriz, abstenitzea erabaki du. Matute ezinbestekoak ez diren jarduerak geratzeko beharraz aritu da, eta proposatutako neurriak ez direla nahikoa esan du, «jende asko kutsatzeko arriskuan jartzen delako». Zehaztu du jarduera horiek geratuta egon behar dutela, osasun bermeak ez dauden bitartean, eta gaineratu du pandemia geratzea lortzen denean soilik berreraiki daitekeela ekonomia. «Lehenengo bizi, eta gero, lan egin». Sanchezek esan duenez, berriz, orain kutsaketak etxe barruan gertatzen dira, eta ez handik kanpo.\nEspainiako Gobernuak koronabirusaren krisiaren inguruan egin duen kudeaketaz ere aritu dira. Kolaborazioa eta kooperazioa «ezinbestekoak» direla esan du Estebanek. Autonomia erkidegoen beharra azpimarratu du, eta neurriak hartu aurretik elkarrizketa gehiago eskatu. «Ezin da esan gauza bat eta kontrakoa, eta kontsultatu gabeko eta ustekabeko erabakiak hartu egun batetik bestera», erantsi du. Ildo beretik, «erabaki errealistak» eskatu ditu, eta ez «nahasketa» eragiten dutenak, baizik eta «lasaitasuna» dakartzatenak. Horri lotuta, Pedro Sanchezek elkarrizketarako prest daudela ziurtatu du: «Egungo egoeran, behartuta gaude erabakiak hartzera, ez orduetan, minutuetan baizik, baina horrek ez du esan nahi ez daukagula elkarrizketarako bokaziorik». Gainera, haren hitzetan, autonomia erkidegoek osasun arloan dituzten eskumenei eutsi diete, eta ez da «birzentralizaziorik» egon. Erantsi du autonomia erkidegoengan «konfiantza» duela, eta krisitik ateratako ikasketa bat dela «estatu autonomikoa indartzeko beharra».\nSanchezek koronabirusari aurre egiteko egin duten lana azpimarratu du: «Europa guztia berandu iritsi zen, baina Espainia lehenago aritu zen». Hala ere, autokritikarako tartea ere hartu du: «Gaur daukagun ezagutzarekin, atzo egindako gauza batzuk desberdin egingo genituzte». Eta honakoa erantsi du: «Gobernu hau autoexigentea, autokritikoa eta umila da».


Jazinta Arruti - Wikipedia, entziklopedia askea.\nJazinta Arruti (Asteasu, 1827ko abenduaren 27a - 1899ko martxoaren 11) bertsolari gipuzkoarra izan zen.\nAsteasu, 1827ko abenduaren 27a\n1899ko martxoaren 11 (71 urte)\nBertso kantuan aritzen zen Jose Inazio Etxaburua Garaiarrekin (Asteasu, 1840-1900). Jose Inaziori Asteasuko itsua esaten zioten bere lehengusu Pedro Mariri bezala. Asteasuko etxaburuatarrei Itsutarrak esaten zieten, familiko kide ia guztiak itsuak zirelako.\nJazinta Arruti bi aldiz ezkondu zen. Jose Inaziorekin 1864ko abenduaren 12an ezkondu zen, bigarren ezkontzan. Bi ume izan zituzten, bikiak, eta bat jaio-berritan hil zen.\n71 urterekin hil zen, 1899ko martxoaren 11n. Bere ibileren berririk ez genuen izango, bertso-paperetan haren izenik azaldu izan ez balitz. Hark kantatzen zuen sail bat iritsi da gugana. Ezinbestean erreparatu diegu Jose Inazioren bi puntu hauei: «Nire andre Jazintak artu didan gala, bertso berriak para bear dizkidala».\nPlazan, jendaurrean, sekulakoak eta bi esaten zizkioten elkarri senar-emazteok, bertsotan. Eta ondoren, bertso horiek inprimatutako paperak saltzen zituzten. Bertso-paper horiek Antonio Zavalak bildu zituen Auspoa liburutegiko 68-70 zenbakietan. Altzoko Imaz bertsolariari eskaintzen dion liburuan, bukaeran, Asteasuko itxuen bertsoak atalean. \nGuztira hogeita lau bertso dira. Bertso batean, horrela esaten dio Jazintak Jose Inaziori.\nni jotzen banazu,\negun asko baño len\nzuloren batean or\n↑ Elkartea, Xenpelar Dokumentazio Zentroa-Bertsozale. «Jose Inazio Etxeburua "Asteasuko Itsua" - Biografiak - BDB. Bertsolaritzaren datu-basea» bdb.bertsozale.eus . Noiz kontsultatua: 2019-05-29.\n↑ a b c Zavala, Antonio. (PDF) Alzoko Imaz. . Noiz kontsultatua: 2019-05-28.\nAzken aldaketa 12 martxoa 2020(e)an, 09:51(e)tan


Asteroko kronikie: El abuelo si que sabe...\nPart: Antua, Leire eta Josu\nGaur Arminetako kobara bueltatu gara, aspaldian ibili garen helburuarekin jarraitzeko. Desobtrukziorako materiale guztiak hiru petatetan batu, eta Arminetako katazuloan sartu gara barriro. Pasadan astean erdi eginda utzitakoa bukatu eta beste desobstrukzio sesio potente bati ekin diogu katazuloan. Bat, eta nahikoa! harri guztiak atera eta katazuloaren beste aldera pasa gara!! azkenean!! Eta.... ce fini. Haizerik gabeko gelatxo bat, eta errekarentzako desague txiki bat.\nHala ere, azken putzuaren gainaldeko beste katazuloak ez du, aurkitu berri dugun gelatxoarekin konektatzen. Eta bertan ere erreka entzuten da. Beraz... badakigu nondik jarraitu. Baina argala izan beharko da, ez baitago leku askorik bertan mugitzeko eta. Betiko komentarioak tarteko zirela "... yo creo que Gotzon si entra...", Armineta desekipatu eta kanpora irten gara berehala.\nGoizegi zelakoan, orain hiru aste, Atxondorekin konektatu dezakeen putzura bueltatu gara. Materiale guztia genuen eta... 20 minuturen buruan, listo, putzua zabalik geratu da. Itxura interesgarriarekin. Baina.... oso arriskutsu dago. Putzuaren gainean, 3-4 metrotako blokeak daude enpotraturik, eta gu, beraien azpian zulo bat zabaltzen. Akaso ez da ezer gertatuko, baina... ufff. Beldur gehiegi ematen du. Apuntalazio planen bat edo prestatu beharko da. Hurrengo ostegunean komentatzeko geratuko da.\nUsansolora bueltatu, espeleo-poteo bixkat egin, bakoitza norbere etxera bueltatu da.\nAsko edo gutxi, zerbait egindako sentsazioarekin gelditu gara behintzat, eta bestela el que no se consuela... es porque no quiere.\negilea: ADES / ordua 17:02:00\nEtiketak: armiñeta, zeberio